
Eingang 
Unter deß Edelen Knabens eige⸗ 


ner Perſon. 


M dieſer Durchleuchtigſten Hochadelichen / ſehr 
N 2 Gelehrten /Heiligen/ Tugenthafften vnd Volckreichen 
Gay Verſamblung offentlich auffzutretten / vnd behertzt 

2 zureden iſt in warheit kein geringes / vnd zwar alſo 
zureden / daß nichts Vnnuͤtzes / nichts Vergeblichs / nichts Ge⸗ 
meines / ſondern was Sürtreffliches / Anmuͤtiges vnd Wichti⸗ 
ges / nemlich vom hochbegehrten allerliebſten Frieden / etwas 
nach gravitaͤtiſcher Art herfuͤrgebracht vnd vernommen wer; 


den moͤge. 
Vom Frieden fage ich: 

Nicht von dem / wie er wol ehemals / auff ſeinem Throne 
ſitzende / mit hoͤchſter triumphierender Gluͤckſeligkeit /in dieſem 
vnſerm Vatterlande geherꝛſchet / ſondern wie er von vns be⸗ 
kriegt / verjagt / vnd ins Elend in die weite ferne / vnd zwar auff 
eine lange Zeit / ohne Ziel / an jetzo verwieſen vnd verbannet ift. 

Wann man nun die Wichtigkeit dieſer Materie / ſampt allen 
gegenwärtigen Vmbſtaͤnden / bedencket / fo hettet jhr euch mit 
mir nicht vnbillich zuverwundern / woher ich mich eines ſolchen 
hohen Vorhabens vnterwinden doͤrffte. 

Ich; der ich vnter allen anweſenden ſchier der juͤngſte an 
Jahren; Ich: der ich der freyen Kuͤnſte noch zur zeit der Vn⸗ 
wiſſendeſte; Ich: der ich wegen angebornen langſamen Geiſtes 
vnnd Verſtands / der Vnlehrſamſte. Ich: der ich im reden der 
aller vngeuͤbteſte / vnd darzu (welches dannoch das fuͤrnemſte 

iſt) 

ift) von heiſcher Stimme / von ſchwerer Zungen / vnfertigen Lip; 
pen / vnverſtaͤndlicher vnd verdrießlicher Außrede bin. 

Alſo / daß / in Betrachtung deſſen / mein Gemuͤth leicht er⸗ 
ſchroͤcken / die Sinne erſtarꝛen / der Mund verſtummen / vnd wol 


gar Vrſach haben koͤnte / den Fuß auß dem Kreyſe dieſer berız. 


lichẽ vnd hocherleuchten Vergaderung wider zuruͤck zuziehen / 
einen Geſchicktern an meine ſtatt herfuͤr tretten zu laſſen / vnd 


ich mich zu den Fuͤſſen deß geringſten dieſer Geſellſchafft zuzu⸗ 


hoͤren / ſetzen moͤchte. 

Aber / ich bin auffgetretten auff Geheiß deſſen / der uͤber mich 
alles vermage von dem ich / nechſt Gott / mein Leben empfan⸗ 
gen / vnnd ich vber alle Menſchen zulieben vnd hochzuhalten / ja / 
biß auff den letzten Blutstropffen meines Leibes / zugehorſamen 
ſchuldig bin. 

Auff deſſen werthen Befehl ſtehe ich allhier / meinen Mund 
zuoͤffnen / euch einen Fuͤrtrag / nicht in Lateiniſcher oder anderer 
frembden Sprache (welches wol vielleicht auff eine andere Zeit 
auch einmal geſchehen kan) ſondern Teutſch zuthun. Teutſch: 
Darumb / weil dieſe Sache Teutſchland am meiſten jetzo betrifft. 


Teutſch: Darmit darzuthun vnd zubeweiſen / daß darinnen eben 


fo kraͤfftige vnd herꝛliche Fuͤrtraͤge auffs dierlichſte vnd Majeſtaͤ⸗ 
tiſchſte / als in einiger dungen vnter der Sonnen / geſchehen / vnd 
abgelegt werden koͤnnen / zugeſchweigen daß ſolches in vnſerer 
tapffern Mutterſprache ſelten / vnd vielleicht gar nie / geſchiehet. 
Am aller fürnemſten aber thue ich / ewerent / deß hochloͤblich⸗ 
ſten / loͤblichen / gelobten vnd geliebten Frawenzimmers wegen / 
dieſe meine Rede Teutſch / in dem ich / nach Anleitung ewers tieffe⸗ 
ſten Verehrers / meines wolgedachten hochgeehrten Vorgengers 
vnd hoͤchſten Gebieters / ich alles mein thun vnnd laſſen / mein 
Sinnen vnd Tichten / meine Werck und Vorhaben; vnter andern 
auch inſonderheit zu ewerer Behaͤgligkeit / erbawlicher Begnuͤ⸗ 
gung vnd wolgefallen / als ewer auch junger / angehender / eige⸗ 
ner / getrewer vnnd ehrliebender Diener / gerne mit richten vnd 

anwenden wolte. 
Wann 


/ ee Be 


Wann nun jhr alleſampt dieſes hochanſehnlichſten Umb⸗ 
ſeſſes / vnd darunter inſonderheit jhr thewren vnd vnſchaͤtzbaren 
Frawen Fraͤwlein vnnd Jungfraͤwlein mich mit gnaͤdigen vnnd 
liebreichen Augen anſehet / wann jhr mir ewer gnaͤdigſtes geneig⸗ 
tes vnnd guͤtigſtes Ohr verleihet / wann jhr ewere holdſelige Her: 
tzen zu mir neiget / ſo wird meine heiſchere Stimme einen hellen 
Klang geben / meine Fungen vnd Lippen werden euch fertig an; 
ſcheinen / meine ſchwere Außſprache wird euch lauter Wolreden⸗ 
heit duͤncken / meine ſchlechte Geſtalt / vnd nicht eben ſo gar foͤrm⸗ 
liche Sitten vnd Geberten werden euch zierlich vnd anmuͤhtig fuͤr⸗ 
kommen. Summa alle meine Fehler werden / durch ewere 
Gnade / Huld / vnd Liebe / zugedeckt vnd vnvermerckt bleiben. 

Wolan ſo ſtehe ich dann allhier / meine Lippen auffzuthun / 
die Hoheit / die Fuͤrtreffligkeit / das Recht vnnd den vberſchweng⸗ 
lichen Nutzen def Friedens euch zu erkläre. Ich ſtehe allhier 
deß Friedens Stelle zuvertretten / ſein Wort zuſprechen / vnnd 
ſeyn Recht zubehaͤupten. 

Oder ich wil klagen vnd reden in der Perſon deß Friedens. 

Ja bildet euch ein / ja glaubet es vielmehr / der gekroͤnte Frie⸗ 
de habe ſelber ſeine Wohnung in mir / er herberge in meinem 
Hertzen / in allen meinen Adern / vnd in dem innerſten meiner 
Seelen / er beſitze alle meine Sinne / vnd Gliedmaſſen / vnd re⸗ 
de / ſeufftze vnd wehklage durch meinen Mund Alſo: 


Rede deß Friedens. 


hoͤret ihr Potentaten der gantzen Chriſtenheit / hoͤret aber 
fuͤrnemlich jhr Häupter vnnd Glieder Teutſches Lands / mercket 


Allhier 
ward jhm 
ein von Oli⸗ 
venblaͤttern 
verguͤlder 
groſſer Krãtz 
durch den 
Meyhim̃el 
herab auff⸗ 
geſetzt. 


auff meine Rede / vnd laſſet keine meiner Thraͤnen vnauffgefan⸗ 


gen / auch keines meiner Worte vngehoͤrt auff die Erde fallen. 

Wann jhr mich den guͤldenen Frieden / f 

Wann jhr mich den guͤldenen Frieden gleich vnverſchul⸗ 
der weiſe T 

Wann jhr mich den guͤldenen Frieden gleich vnverſchul⸗ 
der weiſe / jedoch mit ewrem Nutzen / angefeindet / geſchlagen / 

vnnd 

* Diefes 
redet er a⸗ 
beꝛmal wei⸗ 
nend vnd 
mit bebend 
Stimme. 

F Allhier 
ſchwiege er 


allemal ſtil⸗ 
le / hielte ein 
Wiſchtuch 
vor die Aus 
gen vnnd 
weinete. 


* Diefes 
redt er weis; 
nend vnnd 
verdeckt die 
Augen mit 
dem Wiſch— 
tuche. 


Allhie wei: 
net er noch⸗ 
mals. 


vnnd von euch verjagt hettet / fo wolte ich nur vber meine zuge; 
fügte Schmach / vnd ewere Vnbillichkeit / mich beklagen: Nun 
jhr aber den Brunnquellen aller Menſchlichen Gluͤckſeligkeit / 
mit mir / zugleich von euch vertreibet / vnnd hergegen ein Meer 
aller Truͤbſeligkeiten zu euch einleidet und an euch ziehet / ſo 
lieget mir ob / eweren elenden Suſtand mehr als meine Schmach 
zubeweinen. * 

Vnd mit denen / da ich vermeinte mit zuzuhoͤren / ein ſchmertz⸗ 
liches Mitleyden * zutragen. 

Einen Liebhabenden von ſich verſtoſſen / iſt Unmenſchlich: 
Einen Wolverdienten haſſen / iſt groſſer Undanck: Seinen Dat; 
ter vnd Schutzherꝛn beleydigen / iſt mehr als Gottloß. Aber alle 
die herꝛliche Bequemligkeiten / ſo ich mit mir fuͤhre / nicht ach⸗ 
ten / vnnd hergegen einen abſchewlichen Hauffen alles Grewels 
vnd Vnheyls mit Gewalt an ſich zulocken / iſt wol die euſſerſte 
Thorheit / ſo verdacht werden kan. 

Auff Boßhaffte vnd verſchelmte Leute ſoll man billich zoͤr⸗ 
nen / aber was kan man vber euch gantz vnſinnige vnd wuͤtende 
Teutſchen anders thun / als Thraͤnen “ vergieſſen. 

Darzu ſo ſeyd jhr auch vmb keiner andern Vrſachen willen 
mehr zubeweinen / als daß jhr euch nicht ſelber beweinet / auch 
in dem am aller vngluͤckſeligſten / daß jhr ewer Vngluͤck nicht er⸗ 
kennet: Dann die Groͤſſe ſeiner Kranckheit recht erkennen / iſt kei⸗ 
ne geringe Staffel zur Geneſung. 

Der Krieg: Iſt der gleichſam ein Oceaniſches Meer alles 
Vbels / ſo hin vnnd her in der gantzen Natur gefunden werden 
mag? Muß durch deſſen Vntugend die Bluͤthe verwelcken / das 
geſamlete zerrinnen / das geſtuͤtzte zerfallen / das wolgebawte zer⸗ 
gehen / das füfle verbittern? Iſt nichts fo heilig heer vnd Bott; 
ſelig / ſo nicht durch den Krieg vergraͤwelt vnd zerſchaͤndet wird? 
Iſt nichts vnter der Soñen den Menſchen ſchaͤdlicher vnd den 
Engeln widerwertiger? 

Hergegen ich von Goͤttlicher vnd Menſchen Stimme gelob⸗ 
ter Friede / eine Quelle / ein Vatter / ein Ernehrer / ein Vermeh⸗ 

rer / 

rer / ein Beſchůtzer aller heylſamen Dinge / ſo der Himmel be; 
ſchlieſſen / vnd die Erde tragen mag. 

Iſt vnd beſtehet ohne mich nirgend nichts bluͤhendes / nichts 
ſicheres / nichts reines / nichts heyliges? Iſt den Menſchen nichts 
liebers / noch den Engeln etwas angenemers / als der werthe 
Friede. 

hilff O vnſterblicher GOtt / wer kan euch Teutſchen dann fuͤr 
Menſchen halten / wer kann glauben daß ein einiges Kruͤmlein 
geſunden Verſtandes bey euch wohne / die jhr mich / eine ſolche 
Edele vnd thewre Gabe verachtet / vnd mit ſo maͤchtigen Roſten / 
mit ſolchem vnſaͤglichen Fleiſſe / mit ſolchen Sorgen / mit ſolchen 
Anſchlaͤgen / mit ſo vieler Gefahr / euch bemuͤhet / mich zu verfol⸗ 

en / außzujagen vnd hinweg zutreiben / vnd dargegen ein ſolches 
überfchwängliches Vbel / einen ſolchen grawſamen Grewel / ſo 
hoch vnd thewer / euch zu verkauffen / gedencket. 

Wann mich die wilden Thiere der geſtalt verachteten / wol⸗ 
te ichs jhrer Vnwiſſenheit zurechnen / ſintemal die Tatur jhnen die 
Kraͤffte des Bemürbs verneint hat / mit welchen man allein mei; 
ne hochgeſchaͤtzte Gaben durchſchawen kan. 

Aber O deß erſchroͤcklichen Wunders / die Natur hat nur ein 
leibliches Geſchoͤpff berfür gebracht / das mit Vernunfft begabt / 
vnd Goͤttlichen Gemuͤths faͤhig iſt / auch zur Freundligkeit vñ 
Eintracht geneigt ſeyn kan vnd ſoll: Vnd vnter deſſen iſt gleich⸗ 
wol bey allem wilden Vieh vnd tummen Thieren / ſie moͤgen Na⸗ 
men haben wie ſie wollen / viel ehe Platz vnd Raum / als bey den 


Mꝛenſchen / für mich zufinden. 


Schawet an die Menge der Himliſchen Kreyſe / ob jhre Bewe⸗ 
gung gleich vnterſchiedlich / auch jhre Kraͤffte nicht einerley / ſo 
beſtehen dennoch jhre Buͤndnuͤſſe / durch ſo viel tauſend Jahr he⸗ 
ro / veſt vnd vnverrucket. 

Schawet an! wie die vnter ſich ſtreitende Eygenſchafftten 
der Elementen / dannoch einen ſtetswaͤrenden Frieden / durch ein 
gleichmaͤſſiges Gegengewicht erhalten. 


Wie iſt doch vnter den Gliedmaſſen dep Leibes / ob fie einan⸗ 


der 

* Diefes 
ward mit 
gantz auß⸗ 
geſtreckten 
Armen vnd 
gen Him̃el 
ſehenden 
Augen gar 
kläglich vnd 
halb wei⸗ 
nend fuͤr⸗ 
gebracht. 


der wol gantz nit gleichfoͤrmig ſeyn / dennoch einefolche getrewe 
Einhelligkeit / wie fertig vnd geſchwind ſeynd ſie / eines das ander 
zuſchuͤtzen. 

Was kan einander vnaͤhnlicher ſeyn / als Leib vnd Seele? 
Mit was dichter Nothwendigkeit die Natur jedoch dieſe beyde 
miteinander verknuͤpffet habe / erſcheinet eygentlich in der Stun⸗ 
Ar am klaͤrlichſten / wann fie von einander getrennet werden 
ollen. 

Sehet das vnvernuͤnfftige Vieh lebet jedes / nach ſeiner Art / in 
Buͤrgerlicher Einigkeit mit einander. Die Elephanten gehen in 
hauffen beyſammen / die Schaafe werden in Herden geweydet / 
die Kranche fliegen mandel vnd ſteigenweiſe mit einander / die 
Storche halten Kreyß⸗ vnd Reichstaͤge / auch iſt der Bienen vnd 
A meiſſen eintraͤchtige Policey genugſam bekandt. 

Was rede ich aber von dieſen? Welche / ob ſie wol ohne Der; 
nunfft ſeyn / ſo haben ſie doch Sinne vnd Empfindligkeit. 

An Baͤumen vnd Kraͤutern / ſo ohne Sinne und Fuͤhlungen 
ſeynd / ſtehet auch Friede vnd Eintracht zuerkennen. 

Etzliche ſeynd Vnfruchtbar / es werde jhnen dann jhr Maͤnn⸗ 
lein beygepflantzet; den Ulmen vmbfaͤhet der Weinſtock / den 
Weinſtock der Pfirſigk Baum / Alſo / daß die / ſo ſonſten Sinn⸗ 
vnd Fuͤhlloß ſeyn / dannoch den Frieden lieben vnd fuͤhlen. 

Was kan tummer vnd vnempfindlicher ſeyn als Steine / vnd 
dannoch haben dieſelben auch jhre Neygung zu Fried vnd 
Freundſchafft: Der Magnet zeucht Eyſen an ſich vnd haͤlt das 
angezogene veſt. 

Wie? kommen doch die allerwuͤtenſten vnd reiſſenſten wil⸗ 
den Thiere miteinander wol uͤberein. Der Loͤwen Grawſamkeit 
ſtreitet nicht miteinander? Ein hawendes Schwein wetzet ſein 
Gewehr nicht gegen ein anders: Der Luchs heget mit dem Luchſe 
Frieden / der Trache wuͤtet nicht wider den Trachen; Auch iſt der 
Woͤlffe Eintraͤchtigkeit durchein Spruͤchwort beruͤhmt worden. 

Die ſes will ich noch / als das allerwunderſambſte / hinzuſe⸗ 
gen: Diehoͤlliſche Geiſter (durch welcher Boßheit der Engel vnd 

Men⸗ 
12 


ae 
a 


nn 


ge ee 


— 


Menſchen Fried vnd Eintracht am erſten iſt zerriſſen vnd verſtoͤh⸗ 
ret worden / vnd taͤglich verſtoͤrt vnd zerriſſen wird) haben dan⸗ 
noch jhr ſtarckes Buͤndnuß vnter ſich / vnnd beſchuͤtzen mit zu⸗ 
ſammengeſetzten Sinnen vnd Einmuͤtigkeit jhre Tyranney / es 
mag auch nun dieſelbe ſo groß ſeyn / als ſie immer wölle. 

Die Menſchen nur allein kan weder die Natur (die ſonſt in 
andern Dingen doch ſo kraͤfftig vnd mächtig iſt) noch diegute On; 
terweiſung / noch die auß dem Friden entſpringende Nutzbarkeit 
zum Frieden bewegen / noch das vnzehliche auß dem Unfrieden 
herquellendes Vbel vnd Vnheyl zur Gegenliebe vntereinander an; 
treiben. Da doch kein Geſchoͤpff vnter der Sonnen zufinden / 
welchem die Einmuͤtigkeit beſſer anſtuͤnde / noch derſelben mehr 
vonnoͤthen haͤtte. 

Der Menſch bat von Natur für allen andern Thieren die 
Gnade / daß er verſtehen / reden vnnd antworten kan. Er hat den 
Saamen der Zucht vnd Tugend in ſich / iſt eines ſittſamen vnd zur 
Eintracht geneigten Gemuͤths / hat einen erbittlichen Sinn / vnd 
kan Thraͤnen vergieſſen / damit er / wegen zugefuͤgter Beleydi— 
gung / deſto leichter wider außgeſoͤhnet werden koͤnne. 

Andere Thiere bringen jhr Gewehr mit auff die Welt / der 
Menſch allein wird Wehr⸗ vnd Waffenloß geboren. 
Schaweetl durch ſo viel vnnd noch tauſenderley mehr Gaben 
hat die Natur dem Menſchen den Frieden vnd Eintracht bey; 
bringen vnd jhn mit vnzehlichen ſuͤſſen Anreitzungen zur Sreund; 

ſchafft laden vnd locken wollen. 
| Die vereinigte vnd doch kriegende Niderteutſchen verſtehen 
dieſes wol / gebrauchen mich zu jhrem Haupt vnd Heerfpruche / 
15 praͤgen meinen Ruhm auff jhre ſilberne vnd guldene Muͤntzẽ / 
etzende: 

Durch Eintracht bluͤhen auff vnd wachſen kleine Sachen / 
Die Zwytracht aber pflegt die groſſen klein zumachen. 

Was fuͤr eine boͤſe Furie hat dann ſo kraͤfftig bey den Men⸗ 
ſchen ſeynkoͤnnen / die alle dieſe heylſame Friedens Gaben der ge⸗ 

ſtalt 

* Diefes 
ward gar 
klaͤglich vnd 
halb weinet 
fuͤrgebracht 


Allhier 
tratt er zwe 
Schritte 

für ſich vnd 
breitete bee⸗ 
de Arme 
voneinan⸗ 
der. 


ſtalt zerriſſen / vernichtet / zerſtaͤubet / vnd hergegen die vnerſaͤtt⸗ 
liche wuͤtende Kriegsbegierde jhm in die Bruſt geſaͤet vnd einge⸗ 
impffet hat. 

Nun dem ſeyalſo / daß die Natur bey dem Menſchen in dieſem 
Paß nichts vermoͤge / dieweil ſie bey denen / die ohne Vernunfft / 
ohne Fuͤhlung vnd Empfindligkeit ſeyn / vermoͤgend iſt. 

Wie? ſoll aber auch Chriſtus bey den Chriſten nicht gelten? 

Wo die Lehren der Natur nicht durch koͤnnen / da wird ja die 
Lehre Chriſti durchdringen? welche nichts mehr / als mich den 
werthen Frieden / treibet / lehret vnd erjnnert? 

Wann ich den Namen Menſch neñen hoͤre / alſo bald lauffe 
ich zu / vñ vermeyne dieſelbe Creatur ſey mir zu gutem vnd zu mei⸗ 
ner Ruhe geboren; hoͤre ich aber den Tittel der Chriſten / ſo 
komme ich noch eylender vnd gar herzugeflogen / der Hoffnung 
allda zu herrſchen / vnd meine Bottmaͤſſigkeit zu üben. 

Aber allhier auch ſchaͤme ich mich / vnd verdreuſt mich die 
Wahrheit zuſagen. 

In Staͤdten vnd Flecken / in Koͤniglichen vnnd Fuͤrſtlichen 
hoͤfen / auff Rathhaͤuſern vnd Cantzleyen / in Schulẽ vnd Kir⸗ 
chen / ſauſet vndbrauſet es bey Chriſten vondanck vnd Vneinigkeit 
mehr / als bey Heyden. 

Kommed ich in eine Stadt vnd vermeyne allda Ruhe zufinden / 
dieweil die Einwohner in einer Mawer beſchloſſen / vnnd von ei⸗ 
nerley Geſetzen regieret werden. 

Aber / Gich elender Friede! Ich erblicke alles dergeſtalt von 
Zanck vnd dwietracht geſchaͤndet / daß auch kaum ein auß darin⸗ 
nen anzutreffen / in welchem ich wenige Tage nur eine bleibende 
Staͤtte haben koͤnte. 

Darumb laſſe ich auch den Poͤbel fahren / der ohne das von 
Vngeſtuͤm̃igkeit / wie die Meereswellen / hingeriſſen vnd vmbge⸗ 
trieben wird / vnd wil mich an groſſerherꝛn hoͤfe / als in einem ſtil⸗ 
len Port vnd da der Burgfriede ſonderlich ſehr thewer geheget 
wird / begeben / dann die wiſſen ja mehr als der gemeine Nann / ſie 

ſeynd 

ſeynd deß Volcks Auge; zu dem iſt jhnen der Friede thewer anbe⸗ 
fohlen: Es fellt auch anfangs ein trefflicher Schein deß Friedens 
mir allda in die Augen / dann daſelbſtẽ ſehe ich viel hoff liches Be⸗ 
gruͤſſens / anmutig Vmbfahens / froͤliche Gaſtereyen / vnd aller⸗ 
ley Dienſte der Freundligkeit. 

Aber O deß verkehrten Betrugs allda! Alſo daß auch nicht 
einſt der Schatten deß waaren Friedens an dem Ort zuſchawen. 

Es iſtallda alles geſchmincket vnd erdichtet / alles iſt mit oͤf⸗ 
fentlichen vnd heimlichen Practicken vnd falſchen Verſtellungen 
er fuͤllet vnd verderbt / daß man auch allhier ehe den Brunquellen 
deß Krieges / als einen Sitz / fuͤr mich den Frieden / finden ſolte. 

Aber was Koͤnige vnd Sürften ſeynd mehr in Anſehen / weil 
ſie hohes Stands / als daß ſie gelehrt ſeyn ſolten / laſſen ſich auch 
in gemein mehr von jhren Begierden / als von geſunden Vrtheil / 
leiten vnd fuͤhren / darumb wil ich meine Zuflucht zu den Gelehr⸗ 
ten nemen. 

Allhier wird mir ja / nach ſo langen vmbherſchweiffen / ein⸗ 
mal zu ruhen vergoͤnnet werden. 

Aber ach leyder leyder: Nein! Schauet / allhier iſt eine ande⸗ 
re Art zu kriegẽ / zwar nicht fo blutig / aber eben fo doll vnd vnſin⸗ 
nig / als jene. 

Schulen ſtreiten mit Schulen / der Weltweiſe mit dem Rechts⸗ 
gelehrten / der Redener mit dem Meiſter der freyen Kuͤnſte / vnd 
zancken darzu offtermals vber etwas / das nicht eines Kohlblats 
oder einiger Fiegenhaare werth iſt / Erhitzen ſich auch biß auffs 
hefftigſte / ſchmaͤhen vndſchelten gegen einander / vnd obſie gleich 
nicht Wehr vnd Lantzen brauchen / fo durchſtechen vnnd verletzen 
ſie einander doch mit ſcharpffen Schrifften. 

O ich vngluͤckſeliger Friede! 

Wo ſoll ich mich dann nun hinwenden / nach dem ich viel⸗ 
mals fo vergeblich vnd ſchimpff lich vmbgetrieben worden bin? 

Was iſt dann noch mehr uͤbrig / als der einige veſte Ancker / 
der heilige Gottesdienſt. 

Dieſer ob er wol allen Chriſtẽ gemein iſt / ſo liegt er doch denen 

für; 

fuͤrnemlich ob / die denſelbẽ / vermoͤg jhres Tittels / eygentlich ab⸗ 
warten / vnd Prediger vnd Diener Goͤttliches Worts genannt 
werden. 

Wann ich dieſelben nun von ferꝛnen anſchawe / ſo bekomme 
ich hoffnung / wie mir mein Port vnd Baven bey ihnen bereitet ſey. 

Sie gehen er bar vnd eintraͤchtig gekleidet / tretten ſitſam vnnd 
demuͤtig herein / nennen ſich vntereinander Bruͤder / begegnen 
einander mit dem Gruß des Friedens / predigen jhren Zuhoͤrern 
jmmer von mir / fuͤhren meinen Namen jmmer im Munde / mit 
dem Frieden werden jhre Predigten angefangen / mit dem Frieden 
werden ſie beſchloſſen / wer ſolte glauben / daß allhier nicht ſtatt 
vnd raum fuͤr mich ſeyn ſolte? 

Aber O des aͤrgerlichen Weſens: 

Wo iſt mehr Hader vnd Fanck / wo iſt mehr Streit vnd Dei; 
nigkeit / wo iſt mehrhaß und Teyd / als eben bey den erm Geiſtli⸗ 
chen? Iſt doch kein Art Leut vnter der Sonnen (der mancherley 
Mißheiligkeiten vnnd vnterſcheyds der Religionen zugeſchwei⸗ 
gen) die vergraͤltere vnd verdamlichere Schrifften gegeneinan⸗ 
der außgehen laſſen / als eben vnſere Geiſtliche Lehrer / daß man 
ſchier dafůr halten muß / der Satan fuͤhre jhnen die vergifftete Se; 
der / vñ gebrauche helliſche Dinte darzu. Zu dem ſo findet man ſel⸗ 
ten drey oder vier Prediger in einer Stadt / vnter welchen nicht ei⸗ 
nige Mißgunſt / Neyd / Haß vnd Fwytracht fuͤrgehen vnd gehegt 
werden ſolte. 

Was beduncket euch aber vmb vnſere Stadthalter Chriſti / 
vmb vnſere Cardinaͤl / Ertzbiſchoffe vnd Praelaten/ welche ſel⸗ 
ber Kriegsheer werben vnd richten / welche ſelber zu Feld mit zie⸗ 
hen / ſelber Feldherꝛns ſtelle vertretten / vnd gantze Schlachtord⸗ 
nungen zum Wuͤrgen vnd Morden anfuͤhren. 

Das laſſet mir Jünger vnd NachfolgercChriſti / ja meyne ich / 
deß Beeltzebubs ſeyn. 

Darumb kan ich fie nit einſten vnter die Zahl der vorigen ſe⸗ 
tzen / ſondern laſſe ſie fahren / wil auch jhren Namen in meine 
Munde nicht fuͤhren. | 

Drauff 

Drauffwanteich michzum Eheſtande / weil mich einigen off: 
nung deß Friedens im ſelben anlachere. 

Den Eheleuten iſt jhr auß vnd wohnung gemein / das Bet⸗ 
te iſt gemein / die Nahrung iſt gemein / die Rinder find gemein / 
vnnd jhr Recht vnnd Gegenrecht vber jhr beyderſeyts Leiber iſt 
gemein. Vnd dañoch hat ſich der boßhaffte Fanckgeiſt auch bey 
jhnẽ mehꝛertheils eingeſchliechen / jhr ſtarckes Band deß Friedens 
mit vnzehlichen Widerwillen zerriſſen / vnd jhr Thebette anſtatt 
holdſeliger Liebe / mit vberdruß vnd Eckel erf uͤllet. 

Entlichen nam ich mir für / mich vmbzuſehẽ / ob dann auch 
wol in einigen Chriſten Hertzen allein jrgend eine Herberge für 
mich zufinden were. 

Erwehlte darumb/ fuͤr allen andern / diefi en Edlen Knaben / 
durch deſſen Mund ich meine Klage jetz o fi urbriñge⸗ weil derſel⸗ 
be inſonderheit eines Friedfertigen vnd guten Gemuͤths / auch zur 
Sanfftmuth vnd Gedult fuͤr andern fleiſſig angevoife en wird. 

Befinde mich aber eben fo wol betrogen / dann feine Bruſt ift 
auch voller Streits vnd Kampffs. 

Es ſtreitet in dieſem Knaben Begierde mit Begierden / der 
Geiſt mit dem Fleiſche / die Tugend mit den Laſtern / die Lehrſam⸗ 
keit mit der Vnachtſamkeit. Ein anders wil die Welt / ein anders 
die Gottes furcht; Hier lockt ſhn die Wolluſt vnd dort die Ver⸗ 
nunfft; Alſo / daß ich kaum eine halbe Stunde in vñ bey jhm zu⸗ 
verharzen gedencke / ſondern fo bald ich meine Klage durch jhn 
außgeſchuͤttet / vnnd mich feiner als eines Werckzeugs / hierzu ge⸗ 
braucht haben werde / ſo wil vnd muß ich auch wider von jhm 
außziehen / vnnd jhn feinen jnnerlichen Kriege vnd Streitte vber—⸗ 
laſſen vnd anheim geben. 

Wolan / ſind ſie dann alle dergleichen eines Schlags? Wie 
ſcheuen ſie ſich dañ nit / ſich Chriſten zu neñen / da ſie doch keines 
wegs mit dem vbereinkom̃en / was Chriſto eigentlich das für; 
nembſte iſt. 

Beſchawet Chriſti gantzes Leben / was iſt daſſelbe anders / 
als eine Lehre der Eintracht vnd hertzlichen Gegenliebe? Was 

treiben 

treiben feine Regeln / Vermahnungen vnd Gleichnuſſe anders / 
als vntereinander abgewechſelten Frieden vnd guten Gegenwil⸗ 
len. 

Der fuͤrtrefliche vnd erſte vnter den vier gꝛoſſen Propheten / 
als er auß bimlif cher Erleuchtung den kuͤnfftigẽ Derfe ohner aller 
dinge verkuͤndigte verhieß er das mal einen Feldoberſten? Einen 
Kriegs mañ? Einen Triumpbierer? Einen Stadtzerſtoͤrer? Ei⸗ 
nen Landverderber? mit nichten. 

Was dann? 

Er verhieß den Fuͤrſten deß Friedens / dann in dem er den beſ—⸗ 
ten Fuͤrſten aller Fuͤrſten verſtanden haben wolte / ſo gab er jhm ei⸗ 
nen Namen vondem / was er das beſte zu ſeyn erachtete / nemlich 
vom Frieden. 

Hat doch ein Heydniſcher Poet von mir geſchrieben: 

Der dried iſt doch das beſt' im gantzen Leben 
So die Natur dem Menſchen hat gegeben. 


Hiermit ſtimmet der groſſe vnd Roͤnigliche Harffeniſt mit ein / 
wann er ſpielet vnd ſinget: 


Seht wiees doch ſo lieblich ſcheint 
Wann Brüder eins vnd Freunde ſeynd. 
Vnd an einem andern Orte ſagt er / Geheimnuß weiſe / vnter 
der Perſon deß 5Erꝛn Chriſti: 
Mein Ort kan nur allein 
In dir dem Srieden ſeyn. 


Im Frieden ſagt er / nicht in Gezelten / nicht in Veſtungen⸗ | 


nicht in Feldlaͤgern. Nein / Nein: Im Frieden: Er iſt ein Fuͤrſt 
deß Friedens / Er liebet den Frieden / vnd wird durch den Krieg 
beleydiget. 

Mit dieſem haͤlt es auch der / der auß einem ſchnaubenden 
Saul ein ſittſamer Paul vnd Lehrer deß Friedens ward / In dem 
er die Liebe vnd den Frieden allen Gaben deß geheimen Geiſtes 

Mit was für liebreichen Hertzen / mit was ſchoͤner Beredſam⸗ 
keit weiß er mein Lob / bey den Corinthern / groß zu machen. 

(Warumb f olte ich mich nicht ruͤhmen vnd gut duͤncken laſſen / 
von einem beruͤhmbten Manne geruͤhmbt zu ſeyn? 

Bald nennet er michden Frieden Gottes / bald nennet er Gott / 
den Gott deß Friedens / darmit andeutend / daß wir beyde in ein; 
ander hangen / vnd daß kein Friede ſeyn koͤnne / wo Gott nicht ſey / 
vnd daß Gott nicht ſeyn koͤnne / wo kein Friede ſey; Alſo kan man 
auch durch den Engel deß Friedens die Engel des Krieges vnd der 
Pneinigkeit vnterſcheiden. 

hoͤret jhr geſtrenge Kriegsleute / ſehet unter weſſen Zeichen 
jhr krieget / nemlich deſſen / der zu allererſt die Vneinigkeit zwi; 
eh Gott vnd den Menſchen gefäer hat. 

Was fuͤr Elend vnd Jammer nun alle ſterbliche empfinden / 
das haben ſie alles dieſ⸗ er Vnſinnigkeit vnd wytracht zudancken. 

Gar liederlich aber iſt ʒuhoͤren / daß etliche fürgeben/ Gott 
werde in h. Schrifft ein Gott der Kriegsheere / ein Gott der Ra; 
che genenet. 

Wolan laß jhn einen Gott der Heere ſeyn / verſtehe aber ein 
Heer der Tugenden / durch deren Schlachtordnung vnd Angrieffe 
die Laſter zertrennet / vnd geſchlagen werden; af o ſey er auch ein 
a der Rache / ſoferne du die Rache nimſt fuͤr die ſtraffe der 

unde. 

Damit ich aber zu meinem Vorhaben wider komme / ſo ſ⸗ age 
ich / daß ſo offt die Goͤttliche Schrifft eine vollkommene Gluͤck⸗ 
ſeligkeit andeuten will / ſo nennet ſie dieſelbe mit dem Namen deß 
Friedens. 

Mein Volck / ſagt ſie / wird in Schoͤnheit des Friedens ſitzen / 
vnd in ſtoltzer Ruhe wohnen: Vnd an einem andern Orte: Friede 
ſey uͤber Iſrael. 

Ei aias verwundert ſich über die Fuͤſſe deren / die den Frieden 
verkuͤndigen / die das Gute verkuͤndigen. 

Wer Chriſtum verkuͤndiget / der verkuͤndiget den Frieden / 
wer Krieg vnd Auffruhr prediget / der prediget was Chriſto am 
allervnaͤhnlichſten iſt. Mein! 

Mein! was iſt doch die Vrſache die Chriſtum vom Himmel 
herab gezogen? Iſt es wol eine andere / als daß Er die Welt mit 
dem Vatter wider verſoͤhnete / vnnd alle Menſchen jhm zu Freun; 
den machte? 

Ey ſo iſt dann Chriſtus meiner wegen Geſandter geweſen / 
ſo iſt Er dann mir zu Ehren hienieden erſchienen / ſo hat Er dann 
mein Werck vnd mein Befchäffte allhier auff Erden getrieben! 

Dannenhero hat Salomon ſein Fuͤrbild tragen / vnnd der 
Fried fertige genannt werden muͤſſen. 

Ob David gleich groß in den Augen Gottes / jedoch weil er 
ein Kriegs mann war / vnd viel Bluts vergoſſen / ſo dorffte er das 
Hauß deß HErꝛn nicht bawen / noch / in dieſem Paſſe deß Frie⸗ 
dens / Chriſti Fuͤrbild tragen. Vnter deſſen bedencke doch du 
Kriegs begieriger; Machen einen die Kriege vnwerth / die auff 
Goͤttlichen Geheiß angefangen vnd gefuͤhret worden / was wer⸗ 
den dañ die thun / die aus Ehrgeitz / auß Hoffart / auß Forn vnd 
auß Begierde zu herꝛſchen erhoben werden? 

hat den Gottſeligen Koͤnig das Blut der Heyden verunreini⸗ 
get vnd beflecket / was wird dañ wol bey euch die maͤchtige Menge 
vergoſſenen Chriſten-Bluts thun vnd außrichten. 

Ich bitte euch jhr Chriſtliche Fuͤrſten / wann jhr anderſt in 
Waarheit Chriſtliche Fuͤrſten ſeydt / beſchawet vnd betrachtet 
das Bildnuß ewers Fuͤrſten / Schawet wie Er fein Reich ange⸗ 
fangen / wie Er darinnen fortgefahren / vnd wie Er von binnen 
geſchieden / ſo werdet jhr bald verſtehen / wie Er von euch haben 
will / daß Fried vnd Einigkeit ewer hoͤchſte Sorge feynfolte. 

Haben die Engel beyder Geburt ewers Fuͤrſten JEſu Chrifti 
die Kriegs-Poſaune hoͤren laſſen? Haben fie die Trompete zum 


Treffen geblaſen? 6 
11 55 Mit nichten. 


Was dannd 
Den Frieden / den Frieden habenſie verkuͤndiget / nicht denen 
jenigen die von Krieg vnd Todtſchlag ſchnaubeten / ſondern dem 
Menſchen deß Wohlgefallens zur Eintracht. 
Als 

Als Chriſtus älter worden / was hat Er anders geredt als 
Friede Friede: Mit dem Wundſch deß Friedens gruͤſſet Er die 
ſeinen / vnd ſaget: 

Friede ſey mit euch. 

Vnd dieſe Art zu gruͤſſen befiehlet Er den ſeinigen. Dannen⸗ 
hero ſeynd auch die Apoſtel deß Gebotts eingedenck / vnd fangen 
alle jhre Epiſtel mit dem Gruß deß Friedens an / vnd wuͤndſchen 
allen denen / die fie lieben / den lieben Frieden. 

Dergleichen iſt eben ſein fuͤrgeſchriebene Art zubeten: Er 
ſagt: Vnſer Vatter: Dieſes iſt eine / vnd zwar eine allgemeine 
Bitte / Ihr ſeydt gleichſam alle ein Hauß / einerley haußgeſinde / 
vnd erkennet alle einen Vatter vnd haußvatter: Wie ſchicket ſich 
denn das / daß jhr alle Hauffenweiß mit Kriegen in einander 
fallet? Mit was für einem Herzen vnd Munde kanſt du der 
Chriſten Gott deinen Vatter nennen / wann du dein Eiſen in dem 
Gedaͤrm deines Bruders vmbzuwenden gedenckeſt? 

Schawet dieſen Frieden / den ewer Heyland ſo vielfaltig in ſei⸗ 
nem gantzen Leben getrieben / mit was Fleiß vnd Sorgfalt Er 
jhn / als Er bald ſterben wolte / anbefohlen. Liebet euch / ſaget 
Er / vntereinander / wie ich euch geliebet habe: Vnd abermal: 
Meinen Frieden geb ich euch / meinen Frieden laß ich euch. 

hoͤret jhr was Er den ſeinigen verlaͤſſet? Seynd es Pferde? 
ſeynd es Trabanten? ſeynd es Rönigreiche? ſeynd es Waffen? 

Nein / nichts dergleichen. 
Frieden gibt Er: 
Frieden verlaͤſt Er: 
Frieden mit Freunden: 
Frieden mit Feinden. 


Wann letzlich je etwas hoch thewer vnd heylig in ewern Aus 


gen ſeyn kan / ſo ſolte euch das hoch thewer vnd heylig ſeyn / was 


Er kurtz fuͤr ſeinem Todt / als Er von hinnen ſcheyden wolte / bey 
Auffrichtung ſeines Teſtaments befohlen vnd begehret / daß es 
euch nicht auß dem Gedaͤchtnuß kom̃en ſolte: Was bar Kran; 
ders 

ders allda gelehret / befohlen vñ gebeten / als daß jhr eu vnter⸗ 
einander lieben folter? 

Was will Er mit der Bemeinf. chafft deß heyligen Brodts 
vnd geſegneten Kelchs anders / als ein newes vnauffloͤßliches 
Band der Liebe vnd Einigkeit ſtifften? 

Aller Chriſten Bucher / wie auch Altes vnd Tewes Teſtamen⸗ 
tes geben einen lautern einhaͤlligen Schall vom Friede vnnd Ein⸗ 
tracht: Vnd das gantze Leben derChriſten handelt nichts als von 
Krieg vnd Zwytracht. 

Was iſt dann das fuͤr ein wuͤſtes wildes Weſen / das mit 
nichts kan gewonnen noch gemindert werden? 

Ihr muͤſſet entweder auff hoͤren euch deß Chriſtlichen Na⸗ 
mens zu ruͤhmen / oder muͤſſet Chriſti Lehre im Wercke vnd in der 
That durch ein Friedliches Leben erweiſen. Wie lange ſoll der 
Name mit ewerem Leben nicht uͤberein kommen? 

Etliche wenig Tropffen auß einem Becher / gekoſteten Bluts / 
kan die wilden Scythen der geſtalt in Freundſchafft mit einander 
verbinden / daß einer fuͤr den andern in den Todt zugehenſich nicht 
ſchewen darff; Euch Chriſten aber kan weder das Blut Chriſti / 
mit welchem jhr in der Tauffe von ewern Suͤnden abgewaſ⸗ chen⸗ 
noch mit welchem jhr / vermittels deß geſegneten Kelchs / im 
Abendmal getraͤnckt werdet / bey Friede vnd Freundſchafft er⸗ 
halten? 


Darff ſich dann wol einer vnterſtehen zu dieſem heyligen 


bermal auff Tiſche / zu dieſem Maal deß Friedens zugehen / der einen Krieg 


die bey jhm 
ſtehende 
Taffel. 


gegen Chriſtum zuerheben beſchloſſen hat? Vnd der da gedencket 
die vmbzubringen / fuͤr deren Erhaltung Chriſtus geſtorben ift/ 
vnd deren Blut zuſauffen / fuͤr welche Chriſtus ſein Blut ver⸗ 
goſſen hat? 8 
O mehr als ſteinerne vnd demantiſche Hertzen! Daß weder 
die Natur / noch ewer Erloͤſer Chriſtus mit ſeinen Exempeln / mit 
ſo vielen Gebotten / mit ſo vielen Geheimnuſſen / vnd Sacramen⸗ 

ten / bey euch etwas vermag / noch außrichten kan. 
Ihr ſeydt von der Wee gantz beſeſſen / es 9 
alle 

alle Bande der Natur / alle Buͤndnuß Chriſti von euch getrennet / 


zerſchnidten / zerriflen. Ihr erwürget euch hin vnd her / hin vnd 
wider vntereinander mit fleiß vnd fuͤrſatz / vnd zwar ohne maß / 
ohne Ende. 

Ich will jetʒt nicht der trawrigen Schawſpiele der alten Zei⸗ 
ten gedencken / laſſet vns nur anſehen / was binnen zwantzig Jah⸗ 
ren hero geſchehen / | 

An welchem Ort hat man nicht in Teutſchlande auffs aller; 
grawſamſte zu Waſſer vnnd Land geſtritten? Welche Provintz / 
welch Fuͤrſtenthumb iſt nicht von Chriſten Blut uͤberſchwem̃et? 
Welcher Strom / welches Meer iſt nicht von Menſchenſaffte ge⸗ 
faͤrbet? Welche Doͤrffer ligen nicht wuͤſte oder gar in der Aſchen? 
Welche Städte find nicht verarmet / veroͤdet / vnd gar zerſtoͤret? 
Welche Aecker ligen nicht ode vnd vngebawet? Welche Gegend 
iſt jhrer Einwohner durchs Schwerdt / durch Peſtilentz / durch 
Hunger / durch Draft vnd andere dannenhero entſtehende 
Kranckheiten nicht beraubet vnd entbloͤſet worden? 


O der vnerhoͤrten Schande! 


Ihr ſtreitet vnd krieget Voͤlcker mit Voͤlckern / Reiche mit 
Reichen / Städte mit Staͤdten / Fuͤrſten mit Fuͤrſten / vnd das 
thut jhr mit mehr Grawſamkeit vntereinander / als die Juden 
mit den Heyden. 

Vnd an ſtatt daß jhr mit den Laſtern kriegen ſoltet / ſo machet 
jhr mit denſelben / wie auch mit dem Tuͤrcken / Frieden / vnd krie⸗ 
get Chriſten mit Chriſten / Catholiſche mit Catholiſchen / Evan⸗ 
geliſche mit Evangeliſchen / Lutheriſche mit Lutheriſchen / Re; 
formirte mit Reformirten. 

Vnd wann dieſes nur darzu der gemeine Poͤbel thaͤte / ſo koͤnd⸗ 
te es etzlicher maſſen mit derer Vnverſtand beſcheiniget werden / 
thaͤten es Juͤnglinge / fo gebe man es jhrer Vnerfahrenheit 


ſchuld. Thaͤten es nur Gottloſe Weltkinder / fo würde der Zu; 


ſtand jhrer Perſonen in etwas die Grawſamkeit dieſer Vnthaten 


erleichtern koͤnnen. 

Nun aber ſehen wir daß aller Saame def Krieges Haͤupt⸗ 
ſaͤchlich vnd am aller fuͤrnembſten von denen entſtehet vnd auff⸗ 
waͤchſet / durch deren Rath vnd Regierung der Voͤlcker Auffruhr 
vnd Schlaͤgerey geſtillet vnd beygeleget werden ſolten. 
Vnd was noch mehr iſt / ſo muß man ſich ſchaͤmen / wann 
man der liederlichen Vrſachen gedencket / die jhr Chriſtliche Fuͤr⸗ 
ſten fuͤrwendet / warumb jhr mit ewern Waffen die gantze Welt 
beunruhiget / ſie ſeynd in Waarheit deß anhoͤrens nicht wuͤrdig. 
Bald iſt euch vmb einen bloſen Tittel zuthun. 
O deß elenden YTebels | 

Bald vmb einige Wuͤrde vnd Hobeit. 
O deß vergaͤnglichen Kauchs! 

Bald iſt es dir vmb eine nahe vndfruchtbareProvintz zuthun. 
O deß vnerſaͤttlichen Geitzes! 


Als wann eben viel daran gelegen were / daß du dieſelbe be⸗ 


herꝛſcheteſt / als daß dem gemeinen Weſen wolgerathen vnd fürs. 


geſtanden wuͤrde: aſt darzu ohnedas mehr Laͤnder vnnd Koͤnig⸗ 
reiche vnter deinem Zepter / als du ſelber beſehen / geſchweige ge; 
buͤhrlich verſehen vnd jhnen mit Gerechtigkeit vorſtehen kanſt. 

Etzliche die in Friedens -Zeiten dem allgemeinen Weſen keine 
Dienſte thun koͤnnen / geben fuͤr / der Monarchen Hoheit werde 
durch der Vnterthanen Eintracht geſchwaͤcht / vnd muͤſſen fie 
ſich durch Krieg bey Anſehen / vnd jhrer Macht erhalten. 

O der Tyranniſchen Mittel! 


O der Teuffliſchen Anſchlaͤge! 

Vnd eben die Jenigen / ſo das thun / werden noch darzu fuͤr 
Chriſten gehalten / vnd kommen noch / mit Menſchen Blut uͤber⸗ 
all beſudelt / in die Gemeine def BErꝛn zum heiligen Gottes; 
dienſte? Da ſie doch vielmehr wuͤrdig weren / in die allerweitent⸗ 
legenſte vnd ferneſte Inſuln verwieſen vnd verbannet zuwerden? 

Seydt jhr alle Glieder eines Chriſtlichen Leibes? Warumb 
er frewet ſich dann nicht einer deß andern Ruhe / vnnd Wolfahrt / 
warumb wuͤndſchet einer dem andern nicht vielmehr Gluͤck 
darzu? f Aber 

Aber es wird dieſen aller Gottloſeſten Thaten der aller Gott⸗ 
ſeeligſte Tittel auch gegeben vnd angeklebet; Auff dieſe Weiſe (fa: 
gen fie auff beyden Seyten) werde der Weg gemacht das Reich 
Chriſti fortzupflantzen / die Apoſtoliſche Kirche zuerweitern / die 
Religion vnd offentlichen Gottesdienſt handzuhaben / duͤrffen 
ſich auch vnverſchaͤmt vnterſtehen / jhre offenbare Vnſinnigkeit 
mit der Vaͤtter Geſetzen / mit Gottſeeliger Leute Spruͤchen / vnd 
mit der heyligen Schrifft faͤlſchlich hierzu gezwungenen vnd ver⸗ 
dreheten Woͤrtern zubemaͤnteln. Ey deß ſchoͤnen fuͤrgebens! 

Eben als wann das Wort Gottes / vnd die Chriſtliche Kirche 
durch Mordt vnd Blut erhalten / vnd fortgepflantzet werden 
muͤſte. 

5 Es ſagt zwar der Gottſeelige Poet: 
Der Kirchen Grund muſt erſt von jhrem Blute 
flieſſen / 
Ihr Anfang blutig war / Sie wuchs mit Blutver⸗ 
gieſſen / 
Alſo muß Sie zuletzt mit Blut auch noch be— 
ſchlieſſen. 


Ja mit was fuͤr Blute? Nicht mit dem / das die Kirche ma⸗ 
chet auß anderer Leute Leibern ſpruͤtzen / ſondern das fie auß jh⸗ 
rem eygenen Leibe / leydender weiſe / verſe chuͤttet vnd hingeuſt. 

Darumb jhr Fuͤrſten / betriegen euch ewre Lehrer / die euch 
Blutvergieſſen rathen vnd predigen / glaubets jhnen nicht! Sa⸗ 
get vielmehr: Hebe dich von mir Satan / du biſt mir aͤrgerlich. 

Ebener geſtalt jrren vnnd fehlen auch die Jenigen deß rechten 
Wegs zum Frieden / welche Beweiß- vnd Schutz Schrifften in 
offentlichen Druck außgehen laſſen / in welchen ſie bemuͤhet 
ſeynd / der einen oder andern Parthie vermeyntes Recht vnnd 
Befuͤgnuß zubehaupten. 

Dieſe ſeynd in Waarheit keine Friedenſtiffter / ſondern Laͤr⸗ 
menblaͤſer / dann dieweil ſie Fleiß anwenden / wo vnd wie ſie 

Gruͤnde 

vnd Beweißthumb einführen mögen / daß der eine oder ander 
Theil auff einem gerechten Fuſſe ſeines Krieges ſtehe / ſo verleyten 
ſie damit den einen kriegendencCheil / daß er auff keinẽ Frieden / ſon⸗ 
dern auff Fortſetzung def Krieges / feinen genommenen Zweck 
zuereichen / bedacht iſt. 

Sie ſolten hergegen ſchreiben vnd ſchreyen / wie ſie vielmehr / 
zur Erlangung deß Friedens von jhrem Recht etwas ab; als veſt 
darauff beſtehen ſolten. 

Aber dieſe Schreiber ſehen nur auff die Ir; vnd Spaltungen / 


ſo allein zwiſchen den kriegenden Theilen im ſchwang gehen: Und 


allhier kan vnd mag ich wol geſtehen / daß jrgend deß einen fuͤr⸗ 
wenden / Vrſache vnd Recht beſſer ſeyn mag als deß andern. 
Das iſt aber meine Hauptfrage nicht / ob der eine Theil ein beſ⸗ 
ſer Recht habe / als jrgend ſeyn Gegentheil? Nein: das iſt meine 
Frage nicht. 
Ich der edle vnd waarhaffte Friede / lege meine Frage anders 
auff / ich trage eine nachdruͤcklichere Frage vnd heylſame Sache 


fuͤr. 
Meine Frage iſt dieſe: 

Ob ein oder der ander Theil ein ſolches Recht vnd Fug habe / 
daß es ohne Verletzung ſeines / für GOtt geltenden / vnbefleckten 
Gewiſſens / nicht alleine einen ſolchen Blutſtuͤrtzenden Krieg vn⸗ 
angefangen / ſondern auch denſelben ſo lang vnd viel Jahr hero / 
nicht auß einigen Mitteln / ſondern allein auff deß armen Land⸗ 
vnd Stadtmanns Roſten / Verderb / vnd gaͤntzlichen Vntergang / 
welche doch der Krieg ſo viel als nichts angehet / vnfortgeſetzt 


ſeyn laſſen koͤnn? 
Oder ich frage: 

Ob dein Recht vnd deine Sache alfo beſchaffen ſey / daß kein 


Blutvergieſſen der Chriſten / vnd keine Verheerung fo vieler Laͤn⸗ 
der / kein Todt / Verderb vnd Vntergang ſo vieler Chriſten Voͤl⸗ 
cker / ſo mit deiner Sache nichts zuthun haben / in einiges Abſehen 
vnd Obacht kommen vnd gezogen werden ſoll. 


Allhier 

Allhier ift die Inful Khodus / hier dantze: 

Allhier guͤrte deine Lenden du Tintenmañ / vnd komme her mit 
mir zurechtfertigen / ich weiß du ſollſt mir auff tauſend nicht eins 
antworten. 

Das iſt gnugſam bekandt / wann zween vneins ſeynd / daß 
dann der eine etwas beſſer Recht haben kan als der ander / wiewol 
ſie gemeiniglich vnd mehrentheils beyde vnrecht haben? Muß 
aber jhre Uneinigkeit alſobald auff Blut / Mordt vnd Todt— 


ſchlag / vnd wol gar auff einen gantz vnſchuldigen Nachbarn / 


den jhre Strittigkeit nicht angehet / außlauffen. 

Summa / keines Sache kan ſo gerecht ſeyn / daß der Unſchul⸗ 
dige wider ſeinen Willen druͤber leyden / vnd es Hauptſaͤchlich 
entgelten muͤſſe. 

Dieſe ewere vermaledeyte Kriege / ſeyn Blutig / es iſt waar / 
aber doch bey weitem nicht ſo blutig vnter euch kriegenden Thei⸗ 
len / als fie blutig ſeynd / über den vnſchuldigen armen Vntertha⸗ 
nen / der / in ewere Kriege ſich zuverwickeln / einen Abfchewrrägt. 
Es kom̃en gewiß hundert / ich wolte ſchier ſagen / tauſend vn⸗ 
ſchuldige arme Vnterthanen / durch vnzehliche Zufälle deß Krie⸗ 
ges / vmb Haab vnd Gut / vmb Leib vnd Leben / da kaum ein Krie⸗ 
ger von ſeinem Gegentheil mit den Waffen erlegt vnd vmbbracht 
wird. 

Alſo fuͤhret jhr kriegende Parthien dann nicht ſo ſehr vnd heff⸗ 
tig gegen euch ſelbſt / als gegen die vnſchuldigen armen Vntertha⸗ 
nen / ewere Kriege. 

Dieſes iſt nun meine def Friedens Haupt⸗Frage / dieſe loͤſe 
man mir auff. 

Aber die Boßhafften Schul⸗Fuͤchſe machen eine Sophiſti⸗ 
ſche Frage auß der meinen / vnd begehen die Liſt einer falſchen / 
anſtatt der rechten / Vrſache / nur damit fie mich den heylſamen 
Frieden noch laͤnger zu ewerem euſſerſten Schaden / auß ewrem 
Vatterlande im Elend verbannet / halten moͤgen. 

Es iſt aber leyder ſo weit nunmehr mit mir kommen / daß der 
fuͤr Naͤrꝛiſch vnd Gottloß gehalten wird / wer mit einem Worte 


dem 

dem Kriege widerſpricht / vnd das lobet / was deß hen Ru aller; 
heiligſter Mund ſelber ſo hoch geprieſen vnd gelobet hat. 

Damit auch dieſe vbele Kraͤnckheit deſto vnheylbarer ſey / ſo 
pflegen fie dieſes heyloſe weſen mit der geſtalt der Heiligkeic zus 
ſchmuͤckẽ. 

Sie bringen die Predigt deß Worts GGLtes / die Heilige 
Sacramenta / das Gebet / die Beicht / onnd Loßſprechung von 
Sünden mit in den Krieg / vnd führen zum Zeichen daß fie Chris 
ſten ſeynd / das Creutz in jhren Fahnen vnd Corneten. 

Was haft du Gottloſer Soldat mit dem Creutz zuthun? 

Ich rede allhier die Soldaten nicht alle ingemein / vnd ohne 
Vnterſcheid an / vnd inſonderheit die nicht ⸗ die bey Tragung der 
Waffen / dannoch Gott den BErꝛn fuͤrchten / vnd fuͤr Augen 
haben / die mitten vnter aller im ſchwange gehenden Vngerech⸗ 
tigkeit / dannoch der Gerechtigkeit vnd erbarn Sitten nachſtre⸗ 
ben / die niemand begehren Gewalt vnd Vnrecht zuthun / vnd jhre 
Ehre hoͤher / als alle zeitliche Guͤter / achten. Wein: Diefe 
rede ich hier nicht an / dann der Soldaten Stand / im rechten Bez 
brauch / iſt eben ſo wolein loͤblicher von Gott eingeſetzter Stand / 
als andere jm̃er ſeyn koͤñen: ſondern die Dngerechten vnd Ruch⸗ 
loſen / die Hoffertigen / vnd Gewaltvbenden Krieger / fuͤrnehm⸗ 
lich aber die Kriegs herꝛen rede ich an / vnd ſage nochmals: Was 
haſt du Gottloſer Soldat mit dem Creutz zuthun. 

Du wilſt deinen Techſten vnd Mit⸗Bruder auff die Schlacht⸗ 
banck bringen / vñ laͤſſeſt das Feichen def Creutzes für dir her 
tragen: 

Der jenige / dem das Zeichen eygen ſeyn ſoll / hat nicht mit 
Wuͤrgen / Bekriegen vnnd Todtſchlagen / ſondern durch Leyden / 
ſelbſt ſterben / vnd durch feinen eygenen Todt vbeꝛwunden. 

Du fuͤhreſt das Kennzeichen deß Heyls deinem Chriſtlichen 
Mittbruder zum Vntergange; Vnd ermordeſt den mit dem Creu⸗ 
tze / der durch das Creutz erhalten worden? 

Du eyleſt / vnd lauffeſt mit denen Dingen vnd Sachen / die da 
Zeichen deß Friedens vnd Eintrachts ſeyn ſolten / in den Krieg / 

den blofen Degen in der Hand haltende / jhn in deines Mit— 


Chriſten Eingeweyd herumb zudrehen. 

Was für ein angenehmerer Schawſpiel kanſt du doch den 
boͤſen Geiſtern darſtellen / als dieſes? Machſt auch deinen 
Heyland JEſum Chriſtum zum Anſchawer deiner Vnthaͤten / im 
fall der dich deß Anſchawens wuͤrdig achtet. 

Vnd was noch das allerabſchewlichſte iſt / ſo blicket in bey⸗ 
derley Heer vñ Feldlaͤgern das Zeichen def Creutzes an allen enden 
herfuͤr. | 

Hilff ewiger Gott / welch ein vngehewer Wunder ift das: 
Streitet nun das Creutz gegen das Creutz? Fuͤhret nun Chriſtus 
Kriege gegen Chriſtum? Lieget nun Chriſtus gegen Chriſtum 
zu Felde? Mit dieſem Zeichen pflegt man ehemals die Feinde 
Chriſtliches Namens zuſchroͤcken / jetzo wird das beſtritten / 
welches man / Abgoͤttiſcher weiſe / ſonſten verehret vnd anbetet. 

Mein laſt vns doch hoͤren / was der Krieger fuͤr ein Gebet 
thut? 

Er bittet: Vatter vnſer; 

O du dir ſelbſt widriger Mund / du vnterſteheſt dich Gott 
einen allgemeinen Vatter zunennen / vnnd begehreſt vnterdeſſen 
deinem Bruder die Keele abzuſchneiden. 


Dein Name werde geheiliget: 
Wie kanſt du aber den Namen Gottes mehr entheiligen / als 
durch ſolchen Tumult vnd Auffruhr? 
Dein Reich komm: 
Sihe / ſo beteſt du / vnd begehreſt vnter deſſen / mit ſo vie⸗ 


len Menſchen Blute / deine Tyranney zubeveſtigen. 


Dein Wille geſchehe: 
Gott wil Frieden / vnd du wilſt vnd ſtrebeſt nach Kriegen. 
Gib vns vnſer taͤglich Brodt: 
Du bitteſt vom Vatter Brodt / vnd pluͤnderſt vnd beraubeſt 
vnter deſſen deinen Bruder / vnd brenneſt jhm ſein eingearndtes 

ab / wilſt auch lieber / daß dir es felbft zum. 9 vmbkomme / 
ehe daß er nur etwas darvon genieſſen moͤge. 
Mit was Mund redeſt du nun das? 
Vergib vns vnſere Schulde / als wir vergeben 
vnſern Schuldigern: 

Der du vnterdeſſen zum Brudermord eyleft? 

Du bitteſt gegen die Gefahr der Der- 
ſuchung: 

Vnd zeuchſt vnterdeſſen / mit deiner eygnen Gefahr / deinen 
Bruder in Gefahr. 

Du begehreſt vom böfen erlöfet zu ſeyn: 

Der du durch Anſtifftung deß boͤſen / fo vnzehlich viel boͤſes 
deinem Bruder auff den Ropff zubringen gedenckeſt. 

Man pfleget ja offtermals mit Freunden vnd Blutsverwan⸗ 
ten ein Ding nicht ſo gar genaw zunehmen / man helt jrgend einem 
Freund etwas zu gute / vnd zwar wol die hoͤchſte Schmach vnnd 
das groͤſte Vnrecht / ehe man es zum erwuͤrgen vnnd vmbbringen 

kommen leſt / dieweil er jrgend ein Schwaͤher / ein Eydam / ein a 


Vaͤtter iſt: Aber von dem wil man nichts vertragen / der ein 
Ölaubensverwanter ift? Man verzeihet einem viel / weil er 
ewerem Geſchlecht mit Schwaͤgerſ⸗ chafft zugethan iſt / aber dem 
jenigen / der euch im Glauben vnd der Goͤttlichen Lehre beſchwaͤ⸗ 
gert iſt / wird nichts zu gute gehalten; Man ſolt ja / wie ich ver⸗ 
meine / kein Band veſter anziehen vnd verknůpffen / als das Band 
der Geſellſe ſchafft Chriſti. 

Vermoͤg der Heydniſchen Geſetze / ward ein Brudermoͤrder / 
im Sacke eingenaͤhet / ins Waſſer geworffen. ft dann nun 
die Verwandnuß damit vns Chriſtus verknuͤpffet hat / nicht 
groͤſſer / als die Freundſchafft deß Gebluͤts / vnd doch traͤgt der 
Brudermoͤrder noch wol Ehre vnd Danck darvon. 

G deß elenden Gluͤcks der jetzigen Krieger! 

Wer da vberwindet / wird zum Brudermoͤrder / vnd der vber⸗ 

wunden wird / kommet vmb. 
Darumb 

Darumb gehet mein Vortrag auch euch nur an / da jhr Chriſten 
gegen Chriſten ſtreitet / vnd nicht die jenigen / ſo mit einem red⸗ 
lichen vnd Gottſeligen Vorſatze der Heyden vnd Vnglaubigen 
Gewalt vñ Einfaͤlle abzutreiben vnnd zu hindern bemuͤhet ſeynd / 
vnnd mit Gefahr jhres Leibes vnd Lebens die allgemeine Ruhe 
vnnd Sicherheit vnſers Vatterlands beſchuͤtzen vnd verteidigen 
helffen. Nein: Dieſe ſeynd eines ewigen Ruhms vnd Lobs 
wuͤrdig. 

Vnangeſehen alles deſſen / duͤrffet jhr wol die Tuͤrcken ver⸗ 
maledeyen als Gottloſe vnd Frembde von Chriſto? Ja eben 
als war jhr / in dem jhr ſolches thut / ſelber Ehriſten weret? oder 
den Tuͤrcken ein beſſer Spectackel machen koͤndtet? 

Du ſageſt: Die Tuͤrcken opffern den Teuffeln; Aber was fuͤr 
ein lieberers Opffer kan den Teuffeln vnd Türcken wider fahren / 
als wann ein Chriſt den andern ſchlachtet? Siheſt du nicht / daß 
die boͤſen Geifter ı eines zwyfachen Öpffers hierunter genieſſen; 
dann der / ſo da wuͤrget / vnd der ſo erwuͤrget wird / werden jhnen 
beyderſeyts zum Gpffer. 

Wer nun dem Türcken guͤnſtig ift / wer der Teuffel Freund 
ſeyn will / der bringe vnd ſchlachte offtmals dergleichen Opffer. 

Man wendet aber zu Behauptung dieſes langwierigen Blu⸗ 
tigen Krieges auch fuͤr: Man wolte wol gerne deß Krieges ge⸗ 
übriget ſeyn / wann es die Notdurfft def gemeinen Weſens / deß 
allgemeinen Vatterlands Wolfahrt / vnd der Unterthanen Heyl 
nicht er forderte. 

Aber mein: Was gehet doch die Unterthanen deine Vrſache 
deß Krieges an? Sie ſeynd deſſen vnfaͤhig. Mein: Wie wird 
aber doch auch die Wolfahrt deß Vatterlands⸗ vnd das Heyl der 
Unterthanen durch deinen heylloſen Krieg befoͤ oͤrdert? Dann du 
fuͤhreſt deinen leydigen Krieg alſo / daß der groͤſte Theil / ja die 
groͤſte Laſt alles Vbels über die Koͤpffe der vnſchuldigen armen 
Ackerleut vnd gemeinen Mannes gefi chuͤttet vnd geleget werden 
muß / welche doch mit dem Krieg nichts im geringſten zuthun / 
auch gantz vnd gar keine Vrſach darzu geben / vnd eben mit deis 
nem 

nem Kriegen ſtuͤrtzeſt du deine arme Vnterthanen in das eufferfte 
Verderben / mit deinen Waffen wirffſt du eben deß Vatterlands 
Wol fahrt uͤber einen hauffen / durch dein maͤchtiges vnordent⸗ 
liches Kriegsheer wird das ganze Roͤmiſche Reich zu Grund vñ 
zu boden gerichtet / daß in wenig Feiten keine Leute mehr werden 
zufinden ſeyn / vnd alles eingeaͤſchert / verwuͤſtet vnd oͤde ligen / 
auch wol gar dem Tuͤrcken zum Raube endlich werden muͤſſen. 


Ey du ſchoͤne Wolfahrt def Vatterlandes! Ey du ſchoͤnes 
Heyl der Vnterthanen! Ey? das laß mir ein Gedeyen vnd ſchoͤnes 
Auffnemen deß allgemeinen Weſens ſeyn! Pfuy dich der Schan⸗ 
de! Iſt doch der geſtalt kein Friede ſo vngerecht zu finden / der 
nicht dem allergerechteſten Kriege fuͤrzuziehen were. 

Laſſet mich frey reden zu euch / jhr Chriſtliche Fuͤrſten: Iſt 
das waar / daß jhr deß Krieges uͤberdruͤſſig vnnd ſeiner gerne ge⸗ 
uͤbriget weret / fo will ich euch einen guten Rath geben / wie vnd 
welcher Geſtalt jhr mich den Frieden vnter euch wider wohnen 
machen koͤnnet. 

Ich der Friede beſtehe nicht eben in Buͤndnuſſen vnd Schwaͤ⸗ 
gerſchafften. Nein: Darauß pflegen gemeiniglich die Kriege zu⸗ 
entſpringen. Nein: Den Quellen / den Vrſprung dieſes Kriegs⸗ 
Brunnens muͤſſet jhr verſtopffen. 

Getrewe Chriſtliche Lehrer / fo das Geheimnuß deß Evan⸗ 
gelii mit Frewdigkeit kund machen / ſehen dieſe Kriege / wie eine 
Vaͤtterliche Zuͤchtigung vnd gerechte Straffe deß Allerhoͤchſten / 
wegen in gemein begangener Suͤnden / an / ermahnen derowegen 
jhre Zuhörer zur Buſſe vnd Beſſerung deß Lebens / vnd hieran 
thun ſie nicht vnrecht / ja ich erinnere ſie / als meine redliche Frie⸗ 
dens⸗Diener / mit dergleichen Bußpredigten trewlich fortzufah⸗ 
ren / ſonſten wird der gerechte Gott alles das vergoſſene Blut von 
jhren Händen fordern. 

Ich der Friede aber ſchieſſe näher zum Zweck: Sie betrach⸗ 
ten den Krieg / wie er / bedingter weiſe / oder auff gewiſſe Maß / 
vnd fo fern er von GOtt entſpringet / noch jrgend gut ſeyn kan / 

holen 
32 


holen auch nur eine allgemeine (jedoch waarhaffte) Vrſache von 
weitem / nemlich / die Suͤnde / darzu her. 

Aber ich der bebergte vnnd vnerſchrockene Friede / trette dem 
Hauptwerck naͤher: Alle Frieden ſeynd bey andern Voͤlckern 
Weiber Art / Ich der Teutſche Friede allein bin Mannliches Ge⸗ 
ſchlechts / darumb greiffe ich der Sache ans Hertze / ich bringe 
eine naͤhere engere vnd abſonderlichere Vrſache dieſes Krieges 
für: Ich ſehe dieſen Krieg an / nicht wie er zufaͤlliger weiſe / gut / 
ſondern wie er / fuͤr vnd an ſich ſelbſt / Suͤnde iſt / vnd die aller⸗ 
groͤſſeſte Miſſethat / fo jetzo in der Welt im ſchwange gehet: Ich 
ſehe jhn an / wie meinen abgeſagten Feind / vnd einen Wider⸗ 
ſacher Gottes. 

Ich der Edle Friede / gehe einher / in der Krafft deß HErꝛn 
Erin / vnd trette euch gar groſſen herren wolgemuth vnter Aus 
gen / bey euch finde ich die naͤchſten engeſten abſonderlichſten vñd 
ſtaͤrckeſten VUrſachen dieſes Krieges / vnd nicht bey allen Herren in 
gemein / in euch ligt der fuͤrnembſte Quell alles Vbels verborgen / 
Euch allein / vnd nicht den geringern / vielweniger aber dem ge; 

meinen armen hauffen maͤſſe ich die naͤheſte Schuld alles dieſes 
erſchroͤcklichen Onbeyls bey; Dann dieſe macheten die erfte 
Stunde Friede / wann es bey jhnen beſtuͤnde. 

Nein jhr Groſſen / jhr Groſſen / ſeydt allein die Rechtſchul⸗ 
digen / vnd ſtraffwuͤrdig von mir erfundene! koͤnt euch mit ob⸗ 
erwehntem heyligem Gerichte vñd der Hand Gottes vorbedady; 
tem Kathe / euch eben fo wenig bey dieſen Blutſtuͤrtzenden Krie⸗ 
gen / als die Schrifftgelehrten vnd Phariſeer wegen der Creutzi⸗ 
gung Chriſti ſich entſchuldigen. 

Sage darauff kurtz rein vnd rund herauf: 

Ewere vnd der ewrigen boͤſe Begierdten / ewere eygene ſchaͤd⸗ 
liche Neigungen / ewere Rathgeber / Laſterhaffte Gemuͤther / vnd 
ver fuͤhriſche Herzen ſeynd die Vrſachen alles Tumults vñ On; 
weſens: Vnd in dem ein jeder feinen vnzimlichen Neygungen 
nachhaͤnget / ſo wird die allgemeine Wolfahrt beleydiget / vnd 
gehet alles drüber zu Grund vnd zu Boden. Ihr 

Ihr Fuͤrſten ſollet ja weiſe ſeyn / aber ewerem Volcke / vnd 
nicht euch / darumb wann jhr recht weiſe ſeyn wollet / ſo ſuchet 
ewers Volckes Heyl. 

Ewerer Vnterthanen Wolfahrt ſey ewer Hoheit / jhr Auff: 
nemen ſey ewer Herꝛligkeit / jhr Reichthumb ſey ewere Majeftär/ 
Ewer Glantz beſtehe in der Gluͤckſeeligkeit deren / die euch zu Ge⸗ 
bott ſtehen: vnd wiſſet / daß ſie weit mehr ſeyn / als jhr / ſie ſeynd 
nicht ewerthalben ( wie jhr euch wol faͤlſchlich einbildet) ſondern 
jhr ſeydt jhr entwegen erſchaffen vnd verordnet. 

Es iſt kein einiger ewerer Vntern / der nicht eben ſo hoch vnd 
viel gilt für dem Angeſicht ewers Schoͤpffers / als jhr / vnd noch 
vielleicht wol mehr. 

Es begnuͤge ſich ein jeder Chriſtlicher Potentat mit dem / was 
ibm Gott gegeben hat / vnd an ſtatt daß er feine Graͤntze zuer⸗ 
weitern gedencket / ſo gedencke er vielmehr wie er das / ſo er hat / 
jnnerlich durch ordentlich Mittel vnd gute Policey ziehren / 
beſſern vnd reicher machen moͤge. 

Wann aber je nothwendig Krieg ſeyn muͤſſe / ſo ſey er mit 
dem Tuͤrcken / gegen den wendet ewere Waffen / gegen den kehret 
euch hin mit zuſammengeſetzter Macht / gegen den / vnd nicht 
gegen euch ſelbſt / laſſet ewere Kraͤffte / ewern Muth / vnd groſſe 
Staͤrcke ſpuͤren / allda habt jhr ein weites vnd Glorwuͤrdiges 
Feld / ewere beruͤhmbte hohe Tapfferkeit ſehen zulaſſen / vnd zu⸗ 
verſuchen / den waaren Gottesdienſt in ſeinem alten Sitz gen 
Conſtantinopel vnd ins Morgen⸗Land wider zupflantzen; Wie⸗ 
wol es auch beſſer were / man braͤchte dieſelben Laͤnder vielmehr 
mit der Lehꝛe / mit den Wolthaten / vñ heiligem Exemplariſchem 
Leben / als durch die Waffen / zum Chriſtlichen Glauben. 

Anjetzo werden die Sieg⸗Seichen / fo mit dem Blute derer be; 
ſprenget ſeyn / fuͤr welche Chriſtus ſein Blut vergoſſen hat / in die 
Kirchen auffgehaͤnget / vnd gleichſam vnter die Gedaͤchtnuß der 
Apofteln vnd Maͤrtyrer / mitgeſtellet / eben als wann es kuͤnfftig 
ein Gottſelig Werck ſeyn ſolte / nicht Maͤrtyrer zuwerden / ſon⸗ 
dern Märtyrer zumachen. Vnd wird alſo der waare Gottes⸗ 

dienſt / nach def Teuffels Betrug gantz vnd gar verkehret / vmb⸗ 
gewandt / vnnd zerſchaͤndet: Das heiſt Chriſti auß iſt ein Bet⸗ 
hauß / jhr aber macht es zur Moͤrder Grube. 

Ach ach! Warumb ſeydt jhr doch weiſer zu ewrem Verder—⸗ 
ben vnd Untergang / als zu ewrem Nutzen vnd Auffnemen? 
Warumb ſeydt jhr doch ſcharffſichtiger auff ewren Schaden 
vnd Nachtheil / als auff ewren Frommen vnd auff ewer beſtes? 

Wann jhr anſehet / was der Krieg / vnd was ich der Friede / 
für eine Sache ſey / ſo iſt es vnmuͤglich / daß jhr mich gegen jenen 
vertauſchen ſoltet. 

Einem jeden vnter euch duͤncket feine Sache ſey die beſte; 
Aber bilde dir ein / vnd dem ſey alſo / daß deine Sache die gerech⸗ 
teſte ſey / vnd daß deines Krieges Außgang alſo fallen werde / 
wie du jhn haben willſt / vnd mache dann darauff die Rech⸗ 
nung / vnnd uͤberſchlage es gegeneinander / ſo wirſt du dannoch 
befinden / daß der Vnkoſte den Gewinn bey weitem uͤbertrifft / 
zu geſchweigen / was deine Laͤnder fuͤr Schaden an der Haabe / 
vnd Verluſt an guten Sitten vnd Gebraͤuchen erlidten / vnd dann 
wie gefaͤhrlich es vmb den Sieg geſtanden / daß er auff deines 
Gegentheils Seite haͤtte außſchlagen moͤgen; Aber deine Sache 
bey jetzigen Kriegen ſey auch ſo gerecht als ſie jmmer woͤlle / ſo 
taug fie doch oberwehnter gegenwaͤrtigen VUmbſtaͤnde wegen / 
im Grund nichts / vnd kann vnd vermag fuͤr dem Gerichte vn⸗ 

ſers Gottes nicht zugelten. 

Es gilt auch hier nicht / jhr Chriſtliche Potentaten / daß jhr 
alle vnd ein jeder inſonderheit / vnter euch eyfferig fuͤrgebet; Ihr 
begeret vnd wuͤndſchet ja nichts liebers / als den lieben Frieden / 
vermoͤg aller ewer Vertraͤge vnd Erbieten / ich glaube es auch; 
Aber was für einen Frieden wollet jhr? 

Ein jeder vnter euch will nicht einen Frieden wie er gleich 
wichtig vnd thunlich / ſondern wie er jhm denſelben nach ſeiner 
Bequemligkeit außſinnet vnd erdencket. Ein jeder will einen 
Frieden / wie derſelbe zu ſeinen hoͤchſten Ehren / vnſchaͤtzbaren 
Gewinn / vnd Rache / hergegen ſeinem Gegentheil zu hoͤchſter 

Beſchimpffung / vnwiderbringlichen Schaden vnd Nachtheil 
gelangen vnd außſchlagen moͤge; Sehet einen ſolchen Frieden 
wolt jhr / vnd das iſt kein Friede / ſondern Krieg. ' 
Einen einzigen vnter euch Chriften Rönigen neme ich auß / 
einer allein unter euch iſt mein von Hertzen trewer vnd auffrich⸗ 
tiger Freund / vnd daſſelbe nicht auß Einfalt / auß Fagheit oder 
Mangel der Sache. Wein / Nein: Er hat den hoͤchſten Ver⸗ 
ſtand / Er kan den Vnterſchied zwiſchen Krieg vnd Frieden wol 
erwegen / Er bat mehr Erfahrung in Krieges Sachen / als 


keiner / Er hat von Jugend auff die Waffen getragen / Er iſt ſo 


mañichmal mit ſieghaffter Hand vnd triumphierendem Haupte 
Perſoͤnlich auß Schlachten vnnd Belagerungen widerkommen / 
Er hat auch vielleicht eine gerechtere Sache als ewer keiner. 


Noch dannoch macht er Frieden mit Glaubigen vnd Vn⸗ 


glaubigen / vnd wo er wegen gar zu groſſer Wichtigkeit der Sa⸗ 
chen keinen ewigen Frieden auffrichten kan / ſo macht er doch 
einen auff viel Jahr vnd weit hinauß geſetzten An vnd Stillſtand 
der Waffen / vnd deß Krieges / nur damit er Chriſtlichen Blut⸗ 
vergieſſen vnd dem vntergaͤnglichen Verderb ſo vieler vnſchul⸗ 
digen Menſchen zuvorkommen / ſtewren / wehren / vnd mich / 
als einen vortraͤglichſten ſeßhafften Freund / in ſeinem Koͤnig⸗ 
lichen Pallaſte / vnd gantzem Reiche / bey jhm haben vnd behal⸗ 
ten moͤge. f 

O du mein einiger Koͤnig! du biſt mein Koͤnig / vnd zwar 
ein Rönig deß Friedens. JEſus Chriſtus dein Fuͤrbild / der 
groſſe Friedens- Koͤnig wird dir auch die vnvergaͤngliche Krone 
der Ewigkeit in jenem Reiche / als ſeinem getrewen Nachfolger / 
fuͤr dieſe deine Liebe zum Frieden / auß Gnaden auffſetzen. 

Nun jhr andern Koͤnige / jhr kennet jhn wol / Er iſt ewer 
naher Bluts verwandter / ewer Vetter vnd Schwager / wann jhr 
woltet / ſo koͤnnet jhr leichtlich in ſeine Fußſtapffen tretten. 

Aber jhr ſeydt alle mit einander verblendet / es iſt ewer kei⸗ 
nem von Bergen Ernſt Friede zumachen: Ewer Reich ift nur 
von dieſer Welt; Ein jeder vnter euch ſihet auff ſich / auff ſeiner 

Derfon Hoheit / auff Fortſetzung feiner Graͤntzen / auff feinen ab⸗ 
ſonderlichen Vortheil; Vnd das iſt nicht nur einem Theile / ſon⸗ 
dern allen Partheyen / wie jhr jetzo in ewrem verfluchten Kriege 
gegen einander begrieffen ſeydt / gemein vnd eygen. Ein jeder 
will in dieſen betruͤbten Zeiten in Teutſchland fiſchen / Ein jeder 
will vnnd gedencket bey dieſen ſchwebenden Kriegen im Roͤmi⸗ 
ſchen Reich Meiſter zuwerden / ſich zubereichen / vnd ein Stuͤck 
Lands zuerſchnappen / oder es wol gantz vnd gar vnter die Fuͤſſe 
zutretten / vnd es / ohne Bedingung / vnter die Gewalt ſeines 
Scepters zubringen. 

Mein! was iſt doch die Vrſache / daß jhr bey jetzigen Tra⸗ 
ctaten nicht zum Frieden ſchreitet? Ich hoͤre / jhr koͤndt vber 
den Geleyts Brieffen nicht einſt einig werden / ob jhr wol allbe⸗ 
reits drey Jahr / vnd mehr / daruͤber gehandelt. Ehe einer vnter 
euch ſich eines Buchſtabens feiner vermeynten vnd frembds vnd 
uͤbelgenannte Reputation begeben ſolte / ehe muß die ganze 
Chriſtenheit zuſcheitern gehen. 


O der Gottesvergeſſenen Boffart! 
O der hoffertigen Gottesvergeſſenheit! 


Verzeyhet mir jhr Chriſtliche Fuͤrſten / wann jbr anders die⸗ 
ſes Namens wuͤrdig ſeydt / ich will euch allen über einen Hauffen / 
ſo wol auff einer / als anderer Seiten die Waarheit ſagen: 


Wann der groſſe vnd geſtrenge Richter euch einſt fragen 
wird / warumb haſt du / du / vnd du ſo vnzehlich viel Millionen 
Menſchen⸗Blut vergieſſen / vnd noch zehenmal mehr in ſolch 
euſſerſtes vnd erbaͤrmliches Elend / Jammer vnd gar den Todt 
ſetzen vnnd ſtuͤrtzen laſſen / da du es doch durch Friede wol haͤtteſt 
ändern koͤnnen / du auch deine Heerde in Friede vnnd Ruhe zu; 
weyden vnnd zuregieren ſchuldig wareſt? Mein! was werdet 


jr fuͤrwenden? Was wird wol ewer Haupt⸗Entſe chuldigung 


ſeyn? Ihr werdet ſagen: 


Meiner Röniglichen Reputation / meiner Kronen Hoheit / 

meines Sürftlichen hauſes Nutzen vnnd Auffnehmens wegen⸗ 


habe ichs nicht aͤndern / noch einigen Frieden eingehen koͤnnen. 

Bekennet aber die Waarheit / oder dencket jhm nach jhr 
groſſen Herren! vermeynet jhr wol / daß jhr mit dieſer Entſchul⸗ 
digung fuͤr den allergerechteſten vnd allerweiſſeſten Augen ewers 
Gottes beſtehen werdet? wird er euch dieſe Vrſache gut heiſſen? 
Nein: Er wird ſagen: 

Verdampt ſeyſtu mit deiner Hoheit / ich wil dich mit deiner 
Reputation / mit deinẽ Nutzen vnd Auffnehmen ins ewige Feuer 
werffen. 

Soll das Hoheit? ſoll das Reputation ſeyn? deine kahle ver; 
maledeyte Wuͤrde / ein Fußbreit Landes / vnnd ein Hand voll 
nichtiger Ehre hoͤher achten / als das Leben der Chriſten / als die 
Wolfahrt deines anvertrawten Volckes? 

Wie? Wird Gott ſagen / ſeynd doch aller Welt jrꝛdiſche 
Guͤter zuſammen nicht fo hoch in meinen Augen gehalten / als 
eines einigen Menſchen Heyl vnd Leben / vnd du kommeſt mir 
mit deiner Ehre / mit deiner Hoheit / mit deiner Reputation auff⸗ 
gezogen / Pfuy mit deinem ſtinckenden Rauche Pfuy mit deinem 
ſchmierichten Staube / Pfuy mit deinem vnflaͤtigem Rothe. 

Soll das Ehre ſeyn? Soll das Hoheit feyn? 

Schand iſt es / Schimpff iſt es⸗ Suͤnde iſt es / ja eine verdam⸗ 
liche vnd hoͤlliſche Fewers wuͤrdige Boßheit iſt alles ewer Fuͤr⸗ 
wenden / es kan vnnd mag für der Heiligkeit meiner allerbillich⸗ 
ſten Augen nicht beſtehen. 

Ich wil euch aber ſagen / wodurch jhr ewere Hoheit / Ehre 
vnd Ruhm. ergroͤſſern vnd erhoͤhen koͤnnet: auch zuergroͤſſern 

vnnd zuer hoͤhen ſchuldig ſeyt. 

Vmb eines ſolchen groſſen Wercks willen / die Wolfarth 
nemlich der Chriſtenheit zubefoͤrdern / derſelben Ruhe zuwegẽ 
zubringen / vnd den Frieden wider vnter jhnen auffzurichten / 
ſoltet jhr euch nicht nur ein wenig ewer vermeynten Hoheit be⸗ 
geben / auch von ewerem guten Recht vnd Befuͤgnuſſe / ſo jhr 
deren etwas habt ein wenig zuruͤcke tretten / auch gar etwas An⸗ 

ſpruchs an Land vnd Leuten euch verzeihen; ſondern jhr ſeyd 
ſchuldig ewer Leib vnd Leben auffzuopffern vnd ewer Blut dar⸗ 
uͤber zuvergieſſen. 

Ich ſage es euch noch einmal / wird Gott ſagen / jhr Haͤup⸗ 
ter / jhr Koͤnige vnd Fuͤrſten der Chriſtenheit / jhr ſeyd ſchuldig 
ewer eygenes Blut williglich zuvergieſſen / der ChriſtenheitWol— 
farth darmit zubefoͤrdern / Friede vnnd Ruhe wider unter fie zus 
pflanzen; vnnd fie vom Todt vnd jhrem erſchroͤcklichen VUnge⸗ 
mach zuerretten / ſoltet jhr ewer eygenes Leib vnd Leben auff 
opffern. 

Welcher das vnter euch thaͤte / der haͤtte einen warhafften 
vnd von mir / vnd von den Engeln / vnd allen Menſchen / hoch⸗ 
geſchaͤtzten vnd hoͤchſtgepriſenen Ruhm erlanget / ſeine Beloh⸗ 
nung wuͤrde auch ewig vnd vnaußſprechlich ſeyn. 

Aber / dafür wiſſet jhr groſſen Herzen / vnd ewer Stuben; 
raͤhte / euch wol zuhuͤten / ewer eygenes Blut wiſſet jhr wol zu⸗ 
ſparen / vnnd ewere Leiber zu verzerteln. Damit auch ſolches 
deſto beſſer geſchehen koͤñe / fo muͤſſen ewere arme vnſchuldige 
Heerden taͤglich durchs Schwerd / durch Noth / durch Praͤn⸗ 
500 vnd durch Hunger / verſchmachten vnd ſich ſchlachten 
laſſen. i 

Ich aber wil es euch wol zu rechter Zeit unter Augen zuſtellen / 
vnd euch mit der ewigen Verdamnuß abzulohnen wiſſen. 

Dann es bey meinem gerechten Schluſſe doch wol bleiben 
wird: daß alle die jenigen / ſo die Vnruhe dieſer Welt ſo hoch 
lieben / zu meiner ewigen Ruhe nicht kommen vnd gelangen ſollen. 

Sehet das wird deß gerechten GOttes Meynung vber ewer 
kahles Fuͤrwenden / vnd nichtswuͤrdige Entſchuldigungen ſeyn. 

Wer nun Welt⸗Verſtand / Machiavelliſche Weißheit / eyge⸗ 
ne Hoheit / Ehre / Nutzen vnd Reputation mehr / als die Zeug; 
nuſſe deß h Eꝛꝛn für feine Rahtsleut helt / der iſt nicht werth / daß 
er vber eine Sawe / geſchweigen vber viel Millionen Heerden der 
Chriſten herꝛſchen ſoll. 

Darumb ſo beſchwere ich euch jhr Fuͤrſten alleſampt / in de⸗ 

ren Hand der ſterblichen Sachen beruhen / die jhr Chriſti ewers 
Fuͤrſten Bildnuͤß traget / ich ermahne euch / erkennet doch die 
Stimme ewers Roͤnigs / der euch zum Frieden ruffet. 

Es iſt ja einmal genug Chriſten⸗Bluts vergoſſen / wann 
Menſchen-Blut zu wenig ift! Es iſt einmal genug gewuͤtet / 
vnnd in das Elend deß armen Volcks hinein geſtuͤrmet! Es iſt 
einmal genug geraubet / gepluͤndert / gepraͤnckelt / gebrandt / vnd 
eingeaͤſchert! Man hat ja einmal genug mit heraußpreſſung der 
Kriegs ſtewern die armen Leute gequelet / vnd bis auffs Marck 
außgeſogen! Man hat ja einmal genug dem Satan zugefallen 
gekrieget! Man hat ja einmal genugſam den Tuͤrcken die Augen 
geweydet / vnnd jhme ſeine Luſt mit dieſem Schawſpiel erfuͤllet. 

Es habe dieſe Tꝛagedie einmal ein Ende. 

Laſſet euch doch das Elend ſo vieler tauſend Millionen Men⸗ 
ſchen vnd Chriſten zuhertzen gehen. 

Der Krieg bittet ſelbſt mit gefaltenen Haͤnden / er flehet euch 
ſelbſt an / jhn / nach ſo vieler Arbeit / nach ſo vielem Vngemach / 
auch einmal ruhen vnd raſten zulaſſen. 

Die Sache deß Friedens iſt zu wichtig / mein Geſcheffte zu 
hoch vnd nachtruͤcklich / daß es / vmb ſo liderlichen Vrſachen 
willen / verſchoben / gehemmet / vnd auffgehalten werden ſoll. 

Sehet / der Todt iſt allen ſchon vber dem Nacken / euch Koͤ⸗ 
nigen ſo wol als dem gemeinen Manne. 

Ihr / die jhr jetzo ſo groſſe Tumulte vnd Purlamente in der 
Welt anrichtet / werdet bald in die Erde verſcharꝛet werden / 
vnnd als dann ſeynd verlohren alle ewere Anſchlaͤge. 

Der abgelebte Simeon weiß ſich meiner recht zugebrauchen. 

HErꝛ / ſagt er: Nun laͤſſeſt du deinen Diener im Friede fah⸗ 
ren: Freybekennende / daß er ohne mich nicht ſeelig ſterben koͤnte / 
wer auch ſelig ſterben wolle / muͤſſe im Frieden ſterben: Wie 
koͤnnet jhr kriegende Koͤnige aber im Frieden ſterben / die jhr die 
gantze Zeit ewrer Wolfarth im Vnfrieden lebet? Auff ein vn⸗ 
friedliches Leben / wird ſchwerlich ein friedlicher Todt 1 

Ach was fanget jhr doch vmb ſo etwas ſchattichtes vnd 
vergaͤngliches ein ſolches maͤchtiges Vnweſen an? Eben als 
wann diß Leben jmmerwärend vnd vnſterblich were. 

Darumb ſage / vnd klage / vnd ruffe ich noch einmal: 
Liebet Frieden / 
Begehret Frieden / 
Machet Frieden. 
Thut es weil es der Natur gemaͤß ift. 
Thut es weil euch die Himliſche Kreyſe vnd Elemente fol; 
ches zeygen. 

Thut es weil euch die vnvernuͤnfftigen vnd wilden reiſſenden 
Thiere mit jhrem Exempel fuͤrgehen. 

Thut es / weil es nuͤtzlich vnd erſprießlich iſt. 

Thutes / weil jhr Menſchen / ja thut es weil jhr Chriſten ſeydt. 

Thut es ewrem Erin vnd Fuͤrbilde Chriſto JEſu zur 
Nachfolge. 

Thut es auff feine Vermahnung vnd Geheiß. 

Thut es ewren armen Vnterthanen zur Wolfahrt. 

Thut es zur Abwendung dieſes vnaußſprechlichen Verderbs. 

Thut es dem Erbfeinde zum Schrecken. 

Thut es / weil euch ewer Mitkoͤnig ewer bekaͤndter Vetter / 
vnd Verwandter / ein ſolch herꝛlich vnd nimmer genugſam ge⸗ 
prieſenes Beyſpiel / vnter ſeiner Koͤniglichen Perſon darſtellet. 

Ja thut es vmb ewer ewigen Belohnung willen. 
| Bringet die Chriſtenheit vnd Teutſchland inſonderheit wider 
zu Ruhe vnd Frieden. 

Ihr habt mit allen ewren Koſten / Muͤhe vnd Kriegen biß⸗ 
hero doch nichts außgericht / es hat doch keiner feinen weck er⸗ 
reichen koͤnnen / verſucht es auff eine andere Weiſe / verſucht es / 
was Verſoͤhnligkeit / was Freundſchafft / was Friede vnd ulde 
thun vnnd außrichten koͤnnen. 

Es entſtehet jmmer ein Krieg auß dem andern / es zeucht 
jmmer eine Rache die ander nach ſich. Ä 
Nun 

Nun mehr gebaͤre vnd zeuge eine Liebe die ande eine Gnade 
die andere / eine Gunſt die andere / eine Wol fahrt die andere / ein 
jeder ſetze das allgemeine Beſtes/ ſeinem eygenen vnd abſonder⸗ 
lichen Nutzen vnd Vortheil fuͤr / ein jeder weiche etwas von ſei⸗ 
nem Rechte / iſt ein wenig nicht genug / ſo weiche er viel / vnd wer 
am meiſten von ſeinem Recht abſtehet / der ſoll deſſen die groͤſte 
Ehre haben / vnd fuͤr den Tapfferſten vnd Großmuͤthigſten / von 
mir vnd maͤnniglich gehalten / vnd geprieſen / wie auch mit dem 
Ruhm deß allerhöchften Sieges vnd vnſterblichen Namens be; 
leget vnd gekroͤnet werden. 

Ewre vorige Blutige / vnd auff Menſchen Fleiß gegruͤndte 
Handlungen haben nicht gluͤcken wollen / dieſe Freund- vnd Fried⸗ 
liche Bezeigung werden einen geſegneten Außgang gewinnen. 

INEſus Chriſtus der groſſe Ar Friede⸗Fuͤrſt⸗ der die Him⸗ 
mel in Einigkeit gepflantzet / vnd die Erde auff einen friedlichen 
Grund gefi etzet hat / wird felber diefe heylſame vnd Gottſeelige 
Rathſchlaͤge benedeyen / Er ſelber wird willig vnd frewdig zu⸗ 
gegen ſeyn / vnd dieſes ewer allerlöblichftes vnd lieblichſtes Vor⸗ 
haben ſegnen / vnd mit Himmliſchem Gluͤck uͤberſchuͤtten / da; 
rumb ſage ich nochmals: 

Bringet die Chriſtenheit vnd Teutſchland inſonderheit wider 
zu Ruhe vnd Frieden. 

Bringet durchauß keine Entf chuldigung / weder zum Auff⸗ 
ſchub / noch zur zerſchlagung deß Friedens für: Es mag allbier 
keine Entſchuldigung gelten / dieweil nichts jetzo in der Welt fi 0 
groß / nichts ſo wichtig ſeyn / vnd erdacht werden kan / das wuͤr⸗ 
dig were / den Frieden auffzuhalten. 


Der Griedel 
Der Friede! 
Ich / der Friede bin das Wichtigſte / das Herꝛlichſte das 


Böchfte vñ das Allerwerthefte / darumb laſſet mein Anſehen / 


meine Wuͤrde / vnd meine Nothwendigkeit bey euch alleine gel⸗ 


ten / ſtattfinden / vnd durchdringen. Alles andere muͤſſe weichen 


vnd 

vnd zuruͤckſtehen / es habe Namen wie es woͤlle; f Ja verflucht 
vnd vermaledeyet ſey hiermit auch alles das jenige / ſo kuͤnfftig 
dargegen erdacht / vnd eingewendt werden mag. 

Ich der Friede / der wolberedte Friede / haͤtte noch vielmehr 
sufagen/ aber die Bloͤdigkeit dieſes Knabens iſt nicht faͤhig mehr 
her fuͤr zubringen. Eines will ich noch hinderlaͤſſen: 

Ihr Fuͤrſten vnd haͤupter der Chriſtenheit / auff allen Seiten / 
inſonderheit aber Teutſchen Landes! 

Werdet jhr euch meine deß Friedens Rede nit zu Hertzen gehen 
laſſen / werdet jhr nicht Angeſichts nach Frieden trachten / mit 
Hindanſetzung alles Abſehens / aller eygnen Ehre / alles eygenen 
Ruhms / alles eygenen Nutzens / ſo ſage ich der Friede / der ich 


mit der Waarheit in Liebe vnd Freundſchafft ſtehe / der ich mich 


mit derſelben hertze vnd kuͤſſe / vnd in engem Verſtandnuß mit jhr 


verknuͤpffet bin: 
Daß alle die Fluͤche / daß alle die zeitliche Straffen vber euch 


kommen ſollen / die der B Erꝛ Sebaoth in feinem groſſen Feug⸗ 


hauſe im Vorrath ligen hat. Eine wil ich euch nur nennen / dar⸗ 


auß koͤnnet jhr der andern Schaͤrpffe leichtlich vrtheilen. 


Ihr ſollet mit der Straffe beleget werden / da ewere Solda—⸗ 
ten / ſo vnter ewerem Gebiete ſtreiten / ſelber / ſich mit zubelegen 
vnd zubeſtraffen⸗ angefangen haben / in dem ein Krieger den ans 
dern / ein Menſch den andern / ein Chriſt den andern gefreſſen / 
vnd jhre Magen vnd Gedaͤrm mit Menſchen- vnd Chriſten⸗ 
Blut vnnd Fleiſch geſaͤttiget vnd erf üllet. 

O deß abſchewlichen / vnerhoͤrten / vnd ſchier in keinen Ge⸗ 
ſchichten / auſſer den Belagerungen / gedachten Grewels. 

Bey den Wilden allein / ſo jhre Fuͤſſe gegen uns kehren / mag 
es bekandt vnd vblich ſeyn. 

Phy / phy mich eckelt vnd grawſet daran zugedencken / ge; 
ſchweige darvon zureden. 

Noch dannoch / ſage ich / ſoll dieſer Grewel vber euch Koͤ⸗ 
nige auch kommen / wo jhr nicht angeſichts vnnd alſobald einen 
redlichen Frieden ſtifftet. Ihr Könige vnd Regenten der Koͤnig⸗ 

reiche / 

reiche / ſollet euch noch fi elber in ewere Leiber mit den Feenen 
fallen / vñ euch freſſen. 

Vnd wann jhr meynen ſoltet / daß es mit euch deßwegen keine 
Noth hette / ſolche zeitliche Straffe wuͤrde ewere Perſonen nicht 


beruͤhren / fo ſolt jhr wiſſen / daß der hoͤlliſche Menſchenfreſſer / 


ſeinen Rachen auffſperꝛen / euch mit Leib vnd Seel verſchlingen / 
vnnd ſeinen Bauch vnd Eingeweyd mit euch ewiglich weyden 
vnnd ſaͤttigen wird: Welches dannoch viel tauſendmal mehr / 
vnd aͤrger iſt. 

Der euch anweſende aber / wie auch vber euch alle / die deß 
Friedens begierig / vnd meine Liebhaber vnd Liebhaberinnen 
ſeyd / vber euch ſoll der Friede kommen / mitten vnter allen ſtuͤr⸗ 
menden Kriegen wil ich dannoch vber ewern Häuptern ſchwe⸗ 
ben: Friede ſoll ſeyn in ewern Wohnungen / Friede an ewerem 
Tiſche / Friede auff ewerem Lager / Friede auff ewerem Felde / 
Friede in ewerem Walde / Friede ſoll ſeyn in ewerem Gemuͤthe / 


Friede in ewrer Seelen / Friede in ewrem Hertzen / vnd der Gott 


deß Friedens wird euch mit dem ewigen Frieden befriedigen. 
Ich / der Friede / habe es geklagt vnd geſagt / ꝛc. 

Beſchluß. 


Abermals vnter des edlen Knabens 
eygner Perſon. 
Jeweil dann nun der Friede ſeine Klage durch mich 
Ca) vollbracht hat / vnd jhr Anweſenden ſeiner Rede durch 
© meinen Mund ſo gedultig zugehoͤret habt / was wird 
mir dann nun zuthun gebuͤhren? Wie ſoll ich mich 
hierauff weiter erzeigen? 

Wann ich in Gegenwart aller deren Baͤupter vnd Koͤnige / 
ſo jetzo die Waffen i in Händen haben / vnd Meiſter / Regierer vnd 
Erhalter deß ſetzigen Krieges ſeynd / dieſen Vortrag gethan 
haͤtt / ſo wüfte ich wol / was mir zuthun ſeyn würde. 

* Seber bier! Ich. wolte mich auff die Knie niderlaſſen / 
wolte meine Bruſt entbloͤſſen / wolte meinen jungen Halß dar; 
ſtrecken vnd dep Streichs deß Scharffrichters mit Frewden 
gewaͤrtig ſeyn. 

T Mit Frewden wolte ich mein zartes Leben dahin geben / 
mich troͤſtend vnd begnuͤgende / daß ich der Chriſtenheit das 
Wort geredt / vnd meinem Vatterland zum beſten / ſo jung ich 
auch bin / die Waarheit herauß geſagt haͤtte / weil jhnen doch 
keiner / er ſey ſo hohes Alters vnd Stands als er woͤlle / noch zur 
Zeit / die helle Waarheit vnter Augen geſtellet hat. 

Alſo; o; daß wann ich ſchweige / ſo werden die Steine ſchreyen / 
vermoͤg deß Goͤttlichen Außſpruchs meines allerliebſten Hey⸗ 
landes / welcher auch ehemals der allerholdſeligſte Knabe mei; 
nes Alters vnd meiner Jahre / jedoch ohne Suͤnde geweſen / vnd 
jezo dieſes Lob / auß meinem vnmuͤndigen Munde / jhme zu 
Ehren zubereitet hat. 

Nun ich aber euch alle in dieſer loͤblichſten vnd loͤblichen 
Geſellſchafft / eines Friedfertigen Sinnes vnd ruheliebendes 
Herzens weiß / ſo habe ich mich ein anders gegen euch zu bezeigen / 
auch hingegen ein anders von euch zuhoffen. 

Ich / meines Ortes / bedancke mich gegen euch allen / in tief⸗ 


feſter / 

fefter Demuth / vnd inſonderheit gegen euch / jhr holdſelige Das 
men / mit getrewer Bewegung meines Hertzens / daß jhr mit ſo 
gnaͤdigen Ohren vnd geneigtem Herzen / in der ſtille vnd Ans 
dacht / meine Worte auffgemercket / will euch auch wider vnver⸗ 
dtoſſen / biß in mein Grab / zu redlichſten Dienſten ſtehen. 

Was ich aber hingegen von euch gewaͤrtig bin / iſt nichts 
anders / als daß jhr meiner Jugend vnd Schwachheit uͤberſehen / 
vnd euch meine gethane Rede angenehm ſeyn laſſen wollet / vnd 
wann dem alſo / ſo bitte ich vmb ein zwyfaches Zeichen. 

Hat euch mein Vortrag in Worten vnd Sitten gefallen / fo 
ſehet mich erſtlich alle noch einmal mit gnaͤdigen vnd wolgewo⸗ 
genen Augen an / vnd thut zum andern / zum Zeichen ewers Be⸗ 
hagens / gegen mich eine kleine Neygung mit ewren Häuptern. 


Nun alſo bin ich redlich belohnet / 
vnd 
Alſo habe ich auch meine Rede vollendet. 


FT 


Dieſe Sriedens Rede ift gehalten worden 


An vnterſchiedenen Fuͤrſtlichen Höffen: 
In groſſen praͤchtigen Saͤlen: Sonderlich aber zu 
Zerbſt im Gymnaſio erſtlich in lateiniſcher Spꝛach / 
nach voꝛgãgener Muſic / auf etwas darʒu erhabenem / 
vnd mit Teppich belegtem und Blumen beſtrewtem 
Orte: An einer nahe daran zur rechten Hand ſtehen⸗ 
den ſchoͤn gedeckten kleinen Tafel: Unter einem ni 
drigen von gruͤnen Maͤyen erbawten Him̃el: In 

| zier⸗ 

zierlicher reicher Kleydung / vnnd güldenen Kette / 


gekroͤntes Haupts / mit einem ſchoͤnen verguͤldeten 
Ghlblaͤtter⸗Krantze: Mit wolerhobener / wider: 
ſinckender / vnd zu rechter Zeit veränderter Stimme 
vnd Außſprache: Auch vnzehlich vielen / ſich hierzu 
wolfuͤgenden Bewegungẽ der Augen / der haͤnde / 
der Arme / der Tritte / der Stellungen vnd anmuͤh— 
tigſten Sitten vnd Weſen deß gantzen Leibes: In 
treff licher Verwunderung aller Hohen vnd anderer 
Anweſenden / ſo alle einhaͤllige vnd beſtaͤndige lob⸗ 
ſprechende Zeugen ſeyn / daß dieſe Handlungen ſo 
lieblich anzuſchawen als kraͤfftig vnd beweglich zu; 
hoͤren geweſen / auch wuͤrdig / daß ſie von allen 
kriegenden Potentaten der Chriſtenheit Perſoͤnlich 
geſchawet vnd angehoͤret werden moͤchte. Nach 
vollendeter Rede ward dieſes anſehnliche Werck / 
mit voriger liebreichen Muſic / wider beſchloſſen. 


. 

Die Friedensrede des Paris von dem Werder 
wurde nach der 1640 in Hamburg erſchie⸗ 
nenen Ausgabe als dritter Druck fuͤr die 
Hamburger Preſſe von der Druckerei-Ge— 
ſellſchaft Hartung & Co. in Hamburg in 
einer Auflage von 590 numerierten rem; 
plaren gedruckt. Buchausſtattung A. Kling. 


Dieſes Exemplar traͤgt die Nummer 

